Kανονισμός (ΕΚ) αριθ. 1837/2001 της Επιτροπής

της 10ης Σεπτεμβρίου 2001

για τροποποίηση του κανονισμού (EΟΚ) αριθ. 2237/77 περί του δελτίου εκμεταλλεύσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό αριθ. 79/65/EΟΚ του Συμβουλίου, της 15ης Ιουνίου 1965, περί δημιουργίας δικτύου γεωργικής λογιστικής πληροφορήσεως επί των εισοδημάτων και της οικονομικής λειτουργίας των γεωργικών εκμεταλλεύσεων στην Ευρωπαϊκή Οικονομική Κοινότητα(1), όπως τροποποιήθηκε τελευταία από τον κανονισμό (ΕΚ) αριθ. 1256/97(2), και ιδίως το άρθρο 7 παράγραφος 3,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 2237/77 της Επιτροπής, της 23ης Σεπτμβρίου 1977, περί του δελτίου εκμεταλλεύσεως που πρέπει να χρησιμοποιείται για τη διαπίστωση των εισοδημάτων στις γεωργικές εκμεταλλεύσεις(3), όπως τροποποιήθηκε τελευταία από τον κανονισμό (ΕΚ) αριθ. 1122/2000(4), καθορίζει τον τύπο των λογιστικών στοιχείων που πρέπει να δίνονται στο δελτίο εκμετάλλευσης.

(2) Είναι σκόπιμο να αναθεωρηθούν και παγιωθούν οι ισχύουσες διατάξεις για τα λογιστικά στοιχεία, ώστε τα τελευταία να καταστούν πλέον συγκρίσιμα και να προσαρμοσθούν στις εξελισσόμενες ανάγκες της κοινής γεωργικής πολιτικής.

(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινοτικής επιτροπής του δικτύου γεωργικής λογιστικής πληροφόρησης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα παραρτήματα Ι, ΙΙ και ΙΙΙ του κανονισμού (ΕΟΚ) αριθ. 2237/77 αντικαθίστανται από τα παραρτήματα I, II και III του παρόντος κανονισμού.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται παράγοντας αποτελέσματα από την οικονομική χρήση 2002, η οποία αρχίζει κατά τη διάρκεια της περιόδου μεταξύ 1ης Ιανουαρίου και 1ης Ιουλίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Σεπτεμβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ 109 της 23.6.1965, σ. 1859/65.

(2) ΕΕ L 174 της 2.7.1997, σ. 7.

(3) ΕΕ L 263 της 17.10.1977, σ. 1.

(4) ΕΕ L 127 της 27.5.2000, σ. 7.

ΠΑΡΑΡΤΗΜΑ Ι

"ΠΑΡΑΡΤΗΜΑ Ι

ΕΝΤΥΠΟ ΤΟΥ ΔΕΛΤΙΟΥ ΓΕΩΡΓΙΚΗΣ ΕΚΜΕΤΑΛΛΕΥΣΗΣ

Για κάθε τίτλο και στήλη των πινάκων του παρόντος παραρτήματος, πρέπει να γίνεται αναφορά στους ορισμούς και τις οδηγίες του παραρτήματος ΙΙ. Οι αριθμοί που αναγράφονται στις στήλες των πινάκων αυτών δηλώνουν τη σειρά των στοιχείων στο μέσο παροχής πληροφοριών. Οι αύξοντες αυτοί αριθμοί αναγράφονται συστηματικά, ακόμη και για τις θέσεις που δεν πρόκειται να συμπληρωθούν ποτέ (π.χ. πίνακας Λ, στήλη "έκταση" για το προϊόν 162 "γάλα αγελάδας"). Οι μη χρησιμοποιούμενοι αριθμοί είναι διαθέσιμοι για μεταγενέστερη χρήση και συμπληρώνονται με μηδενικά.

Α. ΓΕΝΙΚΕΣ ΠΛΗΡΟΦΟΡΙΕΣ ΓΙΑ ΤΗΝ ΕΚΜΕΤΑΛΛΕΥΣΗ

>ΘΕΣΗ ΠΙΝΑΚΑ>

Β. ΕΙΔΟΣ ΑΠΑΣΧΟΛΗΣΗΣ

>ΘΕΣΗ ΠΙΝΑΚΑ>

Γ. ΕΡΓΑΤΙΚΟ ΔΥΝΑΜΙΚΟ

>ΘΕΣΗ ΠΙΝΑΚΑ>

>ΘΕΣΗ ΠΙΝΑΚΑ>

Δ. ΑΡΙΘΜΟΣ ΚΑΙ ΑΞΙΑ ΤΟΥ ΖΩΙΚΟΥ ΚΕΦΑΛΑΙΟΥ

>ΘΕΣΗ ΠΙΝΑΚΑ>

Ε. ΑΓΟΡΕΣ ΚΑΙ ΠΩΛΗΣΕΙΣ ΖΩΙΚΟΥ ΚΕΦΑΛΑΙΟΥ

>ΘΕΣΗ ΠΙΝΑΚΑ>

Ζ. ΔΑΠΑΝΕΣ

>ΘΕΣΗ ΠΙΝΑΚΑ>

Η. ΕΓΓΕΙΟ ΚΕΦΑΛΑΙΟ, ΜΗΧΑΝΗΜΑΤΑ ΚΑΙ ΚΥΚΛΟΦΟΡΟΥΝ ΚΕΦΑΛΑΙΟ

>ΘΕΣΗ ΠΙΝΑΚΑ>

Θ. ΧΡΕΗ

>ΘΕΣΗ ΠΙΝΑΚΑ>

Ι. ΦΟΡΟΣ ΠΡΟΣΤΙΘΕΜΕΝΗΣ ΑΞΙΑΣ (ΦΠΑ)

>ΘΕΣΗ ΠΙΝΑΚΑ>

Κ. ΠΡΙΜΟΔΟΤΗΣΕΙΣ ΚΑΙ ΕΠΙΔΟΤΗΣΕΙΣ

>ΘΕΣΗ ΠΙΝΑΚΑ>

Λ. ΠΑΡΑΓΩΓΗ (εκτός των ζώων) (τίτλοι 120 έως 375)

>ΘΕΣΗ ΠΙΝΑΚΑ>

Μ. Ποσοστώσεις και άλλα δικαιώματα

>ΘΕΣΗ ΠΙΝΑΚΑ>

Ν. ΑΜΕΣΕΣ ΠΛΗΡΩΜΕΣ ΓΙΑ ΤΙΣ ΑΡΟΤΡΑΙΕΣ ΚΑΛΛΙΕΡΓΕΙΕΣ ΚΑΙ ΤΟ ΒΟΕΙΟ ΚΡΕΑΣ - βάσει των κανονισμών (ΕΚ) αριθ. 1251/1999(1) και (ΕΚ) αριθ. 1254/1999(2) του Συμβουλίου (τίτλοι 601 έως 650 και 700 έως 769)

>ΘΕΣΗ ΠΙΝΑΚΑ>

Ξ. ΛΕΠΤΟΜΕΡΗ ΣΤΟΙΧΕΙΑ ΓΙΑ ΤΙΣ ΑΓΟΡΕΣ ΚΑΙ ΤΙΣ ΠΩΛΗΣΕΙΣ ΖΩΙΚΟΥ ΚΕΦΑΛΑΙΟΥ

>ΘΕΣΗ ΠΙΝΑΚΑ>

(1) EE L 160 της 26.6.1999, σ. 1.

(2) EE L 160 της 26.6.1999, σ. 21."

ΠΑΡΑΡΤΗΜΑ ΙΙ

"ΠΑΡΑΡΤΗΜΑ ΙΙ

ΟΡΙΣΜΟΙ ΚΑΙ ΟΔΗΓΙΕΣ ΣΧΕΤΙΚΑ ΜΕ ΤΟ ΔΕΛΤΙΟ ΓΕΩΡΓΙΚΗΣ ΕΚΜΕΤΑΛΛΕΥΣΗΣ

I. ΓΕΝΙΚΟΙ ΟΡΙΣΜΟΙ ΚΑΙ ΟΔΗΓΙΕΣ

α) Τα στοιχεία του δελτίου εκμετάλλευσης αναφέρονται σε μία μόνο γεωργική εκμετάλλευση και σε μία μόνο λογιστική χρήση 12 διαδοχικών μηνών.

β) Τα στοιχεία του δελτίου εκμετάλλευσης αφορούν αποκλειστικά τη γεωργική εκμετάλλευση. Τα στοιχεία αυτά αναφέρονται στις δραστηριότητες της εκμετάλλευσης αυτής καθαυτής και, ενδεχομένως, σε δασικές και τουριστικές δραστηριότητες που έχουν σχέση με την γεωργική εκμετάλλευση. Οτιδήποτε αναφέρεται σε δραστηριότητες εκτός γεωργικής εκμετάλλευσης του κατόχου της εκμετάλλευσης και της οικογένειάς του, δηλαδή σε συντάξεις, κληρονομιές, ιδιωτικούς λογαριασμούς, αγαθά ξένα προς τη γεωργική εκμετάλλευση, προσωπικούς φόρους, ιδιωτικές ασφάλειες κ.λπ. δεν λαμβάνεται υπόψη για την σύνταξη του δελτίου στοιχείων της εκμετάλλευσης.

Όταν τα μέσα παραγωγής της εκμετάλλευσης (εργατικό δυναμικό συμπεριλαμβανομένου του άμισθου εργατικού δυναμικού, μηχανήματα ή άλλος εξοπλισμός) χρησιμοποιούνται για την παραγωγή πάγιων στοιχείων ενεργητικού (κατασκευή ή μεγάλη επισκευή μηχανών, κατασκευή ή μεγάλη επισκευή ακόμη και κατεδάφιση κτισμάτων, φύτευση ή κοπή οπωροφόρων δένδρων), οι αντίστοιχες δαπάνες - ή εκτίμηση αυτών - δεν συμπεριλαμβάνονται στα έξοδα λειτουργίας της εκμετάλλευσης. Σε όλες τις περιπτώσεις, τα έξοδα εργατικού δυναμικού καθώς και οι ώρες εργασίας για την παραγωγή πάγιων στοιχείων ενεργητικού δεν περιλαμβάνονται στις δαπάνες και στα στοιχεία για το εργατικό δυναμικό. Σε εξαιρετικές περιπτώσεις, αν δεν είναι δυνατό να υπολογιστούν χωριστά ορισμένες δαπάνες παραγωγής πάγιων στοιχείων ενεργητικού (εκτός του κόστους εργασίας) (π.χ. χρησιμοποίηση του γεωργικού ελκυστήρα της εκμετάλλευσης) και αν οι δαπάνες αυτές περιλαμβάνονται στα έξοδα, τα κατ' εκτίμηση έξοδα παραγωγής παγίων στοιχείων ενεργητικού πρέπει να δηλώνονται στον τίτλο 181 (λοιπά προϊόντα και έσοδα).

Σε όλες τις περιπτώσεις, η αξία των εν λόγω πάγιων στοιχείων ενεργητικού πρέπει να εκτιμάται βάσει του κόστους τους (περιλαμβανομένης της αξίας της εργασίας του άμισθου ή/και έμμισθου εργατικού δυναμικού) και να προστίθεται στην αξία των πάγιων στοιχείων του ενεργητικού που αναγράφονται στους τίτλους 94 έως 101.

γ) Τα στοιχεία του δελτίου εκμετάλλευσης προκύπτουν από λογιστικά βιβλία που περιλαμβάνουν συστηματικές και κανονικές καταχωρήσεις κατά τη διάρκεια της λογιστικής χρήσης.

δ) Τα λογιστικά στοιχεία σε νομισματική αξία εκφράζονται:

- είτε χωρίς ΦΠΑ,

- είτε με ΦΠΑ υπό τους όρους που αναφέρονται κατωτέρω (βλέπε τίτλους 107 έως 111).

ε) Τα λογιστικά στοιχεία σε νομισματική αξία εκφράζονται χωρίς τις πριμοδοτήσεις και επιδοτήσεις. Με τις έννοιες πριμοδότηση και επιδότηση νοείται κάθε άμεση ενίσχυση που παρέχεται από δημόσια ταμεία και έχει ως συνέπεια ένα ειδικό έσοδο (βλέπε τίτλους 112 έως 118).

στ) Τα στοιχεία του δελτίου εκμετάλλευσης πρέπει να αναφέρονται σε μονάδες και με τον ακόλουθο βαθμό ακρίβειας:

- αξίες: Αξίες σε ευρώ ή σε εθνικές νομισματικές μονάδες και χωρίς δεκαδικά ψηφία. Ωστόσο, για τα εθνικά νομίσματα η μονάδα των οποίων αντιπροσωπεύει μικρή αξία σε σχέση με το ευρώ, είναι δυνατό να συμφωνηθεί μεταξύ της υπηρεσίας-συνδέσμου του εν λόγω κράτους μέλους και του προσωπικού της Επιτροπής το οποίο διαχειρίζεται το Δίκτυο Γεωργικής Λογιστικής Πληροφόρησης να εκφράζονται οι αξίες σε εκατοντάδες ή χιλιάδες εθνικών νομισματικών μονάδων,

- φυσικές ποσότητες: σε 100 κιλά εκτός από τα αυγά, τα οποία εκφράζονται σε χιλιάδες και τον οίνο και τα συναφή προϊόντα που εκφράζονται σε εκατόλιτρα,

- εκτάσεις: σε τετραγωνικά δεκάμετρα (ares), με εξαίρεση την έκταση που διατίθενται για την καλλιέργεια μανιταριών, η οποία εκφράζεται σε τετραγωνικά μέτρα συνολικής καλλιεργημένης έκτασης,

- το μέσο δυναμικό των ζώων: με ακρίβεια ενός δεκαδικού ψηφίου, εκτός από τα πουλερικά και τα κουνέλια που εκφράζονται με ακέραιους αριθμούς και τις μέλισσες που αναφέρονται με αριθμό κυψελών,

- μονάδες εργατικού δυναμικού: με ακρίβεια δύο δεκαδικών ψηφίων (εκατοστά MAE).

Οι σταθερές θέσεις (βλέπε πίνακες Α έως Κ του παραρτήματος Ι) στις οποίες δεν αναφέρεται τίποτε συμπληρώνονται με μηδενικά.

Για τα προϊόντα του πίνακα Λ, τις συναλλαγές που αφορούν τις ποσοστώσεις και άλλα νομοθετικώς κατοχυρωμένα δικαιώματα που αναφέρονται στον πίνακα Μ, τις άμεσες ενισχύσεις που αναφέρονται στον πίνακα Ν και τα λεπτομερή στοιχεία που αφορούν τις αγορές και πωλήσεις ζωικού κεφαλαίου τα οποία αναφέρονται στον πίνακα Ξ, αναγράφονται μηδενικά στις θέσεις που δεν υπάρχει τίποτε να αναφερθεί.

ζ) Μετά από επαλήθευση, τα μαγνητικά μέσα που περιλαμβάνουν τα λογιστικά στοιχεία του δελτίου της εκμετάλλευσης μεταβιβάζονται ως εμπιστευτικά από το όργανο σύνδεσης του κράτους μέλους στην Ευρωπαϊκή Επιτροπή, Γενική Διεύθυνση Γεωργίας, "Τμήμα ανάλυσης της κατάστασης των γεωργικών εκμεταλλεύσεων".

II. ΟΡΙΣΜΟΙ ΚΑΙ ΟΔΗΓΙΕΣ ΣΧΕΤΙΚΑ ΜΕ ΤΟ ΔΕΛΤΙΟ ΓΕΩΡΓΙΚΗΣ ΕΚΜΕΤΑΛΛΕΥΣΗΣ

Α. ΓΕΝΙΚΕΣ ΠΛΗΡΟΦΟΡΙΕΣ ΓΙΑ ΤΗΝ ΕΚΜΕΤΑΛΛΕΥΣΗ

1. Αριθμός εκμετάλλευσης

Σε κάθε λογιστική εκμετάλλευση, όταν αυτή επιλέγεται για πρώτη φορά, παρέχεται ένας αριθμός. Η εκμετάλλευση διατηρεί τον αριθμό αυτό καθ' όλη τη διάρκεια της συμμετοχής της στο δίκτυο λογιστικής πληροφόρησης. Όταν ένας αριθμός χρησιμοποιηθεί μία φορά δεν παρέχεται ποτέ σε άλλη εκμετάλλευση.

Ωστόσο, όταν η εκμετάλλευση υφίσταται ριζική αλλαγή και ιδίως όταν η αλλαγή αυτή προκύπτει από υποδιαίρεση σε δύο ανεξάρτητες εκμεταλλεύσεις ή από συγχώνευση με άλλη εκμετάλλευση, μπορεί να θεωρηθεί νέα εκμετάλλευση. Στην περίπτωση αυτή, παρέχεται νέος αριθμός. Η αλλαγή του τεχνοοικονομικού προσανατολισμού της εκμετάλλευσης δεν οδηγεί σε παροχή νέου αριθμού. Αν η εκμετάλλευση διατηρεί τον αριθμό της και υπάρχει κίνδυνος σύγχυσης με άλλη εκμετάλλευση (για παράδειγμα αν δημιουργηθούν νέες περιφερειακές υποδιαιρέσεις), ο αριθμός πρέπει να αλλάξει. Στην περίπτωση αυτή διαβιβάζεται στην Επιτροπή ένας πίνακας αντιστοιχίας των παλαιών και των νέων αριθμών.

Ο αριθμός εκμετάλλευσης περιέχει τρεις ενδείξεις:

Αύξων αριθμός 1 - Περιφέρεια: πρέπει να δοθεί κωδικός ο οποίος να αντιστοιχεί στον κωδικό που καθορίζεται στο παράρτημα Ι του κανονισμού (ΕΟΚ) αριθ. 1859/82 της Επιτροπής (ΕΕ L 205 της 13.7.1982, σ. 5).

Αύξων αριθμός 2 - Υποπεριφέρεια: πρέπει να δοθεί κωδικός αριθμός (κωδ. νομού).

Οι κωδικοί των υποπεριφερειών πρέπει να βασίζονται στο κοινό σύστημα ταξινόμησης των περιφερειών, γνωστό ως "Ονοματολογία Στατιστικών Εδαφικών Μονάδων (NUTS)" την οποία έχει θεσπίσει η Στατιστική Υπηρεσία των Ευρωπαϊκών Κοινοτήτων σε συνεργασία με τις Εθνικές Στατιστικές Υπηρεσίες.

Σε όλες τις περιπτώσεις, τα ενδιαφερόμενα κράτη μέλη διαβιβάζουν στην Επιτροπή πίνακα που αναφέρει, για κάθε κωδικό υπουποπεριφέρειας, τις αντίστοιχες περιφέρειες ΝUTS και την αντίστοιχη περιφέρεια για την οποία έχουν υπολογιστεί συγκεκριμένες τιμές τυπικού ακαθάριστου κέρδους.

Αύξων αριθμός 3 - Αύξων αριθμός της εκμετάλλευσης.

2. Λεπτομέρειες για τις ηλεκτρονικές εγγραφές

Τα στοιχεία που αντιστοιχούν στους πέντε πρώτους αύξοντες αριθμούς χρησιμοποιούνται για τη σήμανση μιας εκμετάλλευσης. Τα στοιχεία αυτά επαναλαμβάνονται στην αρχή κάθε ηλεκτρονικής εγγραφής. Το έκτο στοιχείο κάθε εκμετάλλευσης παρέχει τον αριθμό των αδιαίρετων ομάδων 10 στοιχείων.

3. Τρόπος οργάνωσης της εκμετάλλευσης

Η ένδειξη για τον τρόπο οργάνωσης της εκμετάλλευσης παρέχεται με τη χρήση των ακόλουθων κωδικών:

1= Ατομικές (οικογενειακές) εκμεταλλεύσεις: το οικονομικό αποτέλεσμα της εκμετάλλευσης καλύπτει την αντιστάθμιση για την αμισθή εργασία και το ίδιο κεφάλαιο του κατόχου και της οικογένειας

2= Συμπράξεις: το οικονομικό αποτέλεσμα της εκμετάλλευσης καλύπτει την αντιστάθμιση για τους συντελεστές παραγωγής που εισρέουν στην εκμετάλλευση από διάφορους συνεταίρους, εκ των οποίων τουλάχιστον οι μισοί συμμετέχουν στις εργασίες της εκμετάλλευσης ως μη αμειβόμενο εργατικό δυναμικό.

3= Λοιπές: εκμεταλλεύσεις χωρίς μη αμειβόμενο εργατικό δυναμικό και άλλες εκμεταλλεύσεις που δεν κατατάσσονται στις κατηγορίες 1 και 2.

4. Εθνικοί συντελεστές επιλογής και στάθμισης

Αύξων αριθμός 20:

Αύξων αριθμός 21:

Αύξων αριθμός 22:

5. Έδρα της εκμετάλλευσης

Ο αριθμός που αναγράφεται είναι ο κωδικός αριθμός της πιο πρόσφορης βασικής γεωγραφικής ενότητας (κατά προτίμηση η κοινότητα) στην οποία βρίσκεται η εκμετάλλευση.

Ένας χάρτης των ενοτήτων αυτών με τον αριθμό τους διαβιβάζεται στην Επιτροπή. Κάθε αξιοσημείωτη αλλαγή των ορίων των γεωγραφικών ενοτήτων γνωστοποιείται στην Επιτροπή.

6. Κατηγορία εκμετάλλευσης

Αύξων αριθμός 32 - Βιολογική γεωργία: αναφέρεται εάν η εκμετάλλευση εφαρμόζει τις μεθόδους βιολογικής παραγωγής κατά την έννοια του κανονισμού (ΕΟΚ) αριθ. 2092/91 (ΕΕ L 198 της 22.7.1991, σ. 1)του Συμβουλίου, και ιδίως το άρθρο 6, χρησιμοποιώντας τους ακόλουθους κωδικούς:

1= η εκμετάλλευση δεν εφαρμόζει μεθόδους βιολογικής παραγωγής·

2= η εκμετάλλευση εφαρμόζει μόνο μεθόδους βιολογικής παραγωγής·

3= η εκμετάλλευση βρίσκεται στο στάδιο της μετάβασης προς τη χρησιμοποίηση βιολογικών μεθόδων παραγωγής ή εφαρμόζει συγχρόνως βιολογικές μεθόδους παραγωγής και άλλες μεθόδους παραγωγής.

Αύξων αριθμός 33: Κωδικός τεχνο-οικονομικού προσανατολισμού (ΤΟΠ) εκμετάλλευσης, σύμφωνα με το παράρτημα ΙΙ της απόφασης 85/377/ΕΟΚ της Επιτροπής (ΕΕ L 220 της 17.8.1985, σ. 1) κατά την επιλογή για την υπό εξέταση λογιστική χρήση.

Αύξων αριθμός 34: Κωδικός ταξινόμησης (ΤΟΠ) σύμφωνα με την προαναφερθείσα απόφαση βάσει των λογιστικών στοιχείων για την εν λόγω λογιστική χρήση.

Αύξων αριθμός 35: Κωδικός της τάξης οικονομικού μεγέθους της εκμετάλλευσης (σύμφωνα με το παράρτημα ΙΙΙ της απόφασης 85/377/ΕΟΚ), κατά την επιλογή για την εν λόγω λογιστική χρήση.

Αύξων αριθμός 36: Κωδικός της τάξης οικονομικού μεγέθους της εκμετάλλευσης σύμφωνα με την προαναφερθείσα οδηγία βάσει των λογιστικών στοιχείων για την εν λόγω λογιστική χρήση.

7. Ημερομηνίες λήξης της λογιστικής χρήσης και δημιουργίας του μέσου διαβίβασης των πληροφοριών

Αύξων αριθμός 37 - Ημερομηνία λήξης της λογιστικής χρήσης: π.χ. 30.6.2000 ή 31.12.2000.

Αύξων αριθμός 38 - Ημερομηνία δημιουργίας του μέσου διαβίβασης των πληροφοριών: π.χ. 15.8.2001

8. Μειονεκτική περιοχή

Αναφέρεται εάν το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή που καλύπτεται από τις διατάξεις των άρθρων 18 έως 20 του κανονισμού (ΕΚ) αριθ. 1257/1999 του Συμβουλίου (ΕΕ L 160 της 26.6.1999, σ. 80), χρησιμοποιώντας τους ακόλουθους κωδικούς:

1= Το μεγαλύτερο τμήμα της χρησιμοποιούμενης γεωργικής έκτασης της εκμετάλλευσης δεν βρίσκεται σε περιοχή που καλύπτεται από τις διατάξεις των άρθρων 18 έως 20 του κανονισμού (ΕΚ) αριθ. 1257/1999,

2= Το μεγαλύτερο τμήμα της χρησιμοποιούμενης γεωργικής έκτασης της εκμετάλλευσης βρίσκεται σε περιοχή που καλύπτεται από τις διατάξεις των άρθρων 19 έως 20 του κανονισμού (ΕΚ) αριθ. 1257/1999,

3= Το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε ορεινή περιοχή κατά την έννοια του άρθρου 18 του κανονισμού (ΕΚ) αριθ. 1257/1999,

4= Οι περιοχές αυτές είναι τόσο μικρές και τόσο πολλές στο κράτος μέλος ώστε η πληροφορία είναι άνευ σημασίας.

9. Άλλες πληροφορίες όσον αφορά την εκμετάλλευση

Αύξων αριθμός 40 - Αρδευθείσα ΧΓΕ

Χρησιμοποιούμενη γεωργική έκταση, εκτός από θερμοκήπια, αρδευθείσα κατά τη διάρκεια του έτους από μόνιμες ή κινητές εγκαταστάσεις, με οποιαδήποτε διαδικασία (τεχνητή βροχή, καταιονισμό).

Αύξων αριθμός 41 - Υψομετρική ζώνη

Η υψομετρική ζώνη αναφέρεται με τον αντίστοιχο κωδικό αριθμό:

1= το μεγαλύτερο μέρος της εκμετάλλευσης βρίσκεται σε υψόμετρο κάτω των 300 μέτρων,

2= το μεγαλύτερο μέρος της εκμετάλλευσης βρίσκεται σε υψόμετρο που κυμαίνεται από 300 έως 600 μέτρα,

3= το μεγαλύτερο μέρος της εκμετάλλευσης βρίσκεται σε υψόμετρο άνω των 600 μέτρων,

4= μη διαθέσιμα στοιχεία.

Αύξων αριθμός 42 - Βοσκή σε ορεινούς ή άλλους βοσκοτόπους που δεν περιλαμβάνονται στην ΧΓΕ: Αριθμός των ημερών βοσκής - ΜΖΚ από εκτρεφόμενα ζώα σε εκτάσεις που δεν περιλαμβάνονται στη ΧΓΕ (εκπεφρασμένες σε ημέρες βοσκής Μονάδων Ζωικού Κεφαλαίου).

Μία ημέρα βοσκής/ΜΖΚ ισοδυναμεί με μία μέρα βοσκής από μια γαλακτοπαραγωγό αγελάδα, ή ένα βοοειδές ή ένα ιπποειδές άνω των 2 ετών. Οι ημέρες βοσκής για βοοειδή και ιπποειδή κάτω των 2 ετών, αιγοειδών ή προβάτων μετατρέπονται σε ημέρες βοσκής ανά ΜΖΚ με την εφαρμογή των συντελεστών 0,5, 0,2 και 0,15, αντιστοίχως.

Αύξων αριθμός 43 - Συνολική έκταση υπό κάλυψη: εκφράζεται σε τετραγωνικά δεκάμετρα (1 τετραγωνικό δεκάμετρο = 100 μ2) στα οποία είναι δυνατή η καλλιέργεια τύπου 5, δηλαδή: οι καλλιέργειες 138, 141 και 156, αλλά και οι καλλιέργειες 143, 285 και 157 τύπου 5.

Υπό κάλυψη σημαίνει τα θερμοκήπια, τα σταθερά πλαίσια, τις πλαστικές θερμαινόμενες σήραγγες αλλά δεν περιλαμβάνει τις μη θερμαινόμενες πλαστικές σήραγγες, τους κώδωνες ή τα φορητά πλαίσια (βλέπε τον ορισμό για τις καλλιέργειες 138, 141 και 156 στον πίνακα Λ).

Συνολική έκταση σημαίνει το σύνολο της επιφάνειας υπό κάλυψη, ανεξαρτήτως χρήσης (συνεπώς, συμπεριλαμβάνονται οι διάδρομοι). Σε περίπτωση θερμοκηπίων με επικάλυψη καλλιέργειας, υπολογίζεται μόνο η βασική έκταση.

Αύξων αριθμός 44 - Περιοχή Διαρθρωτικών Ταμείων: αναφέρεται εάν το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή που καλύπτεται από τις διατάξεις των άρθρων 3, 4 ή 6 του κανονισμού (ΕΚ) αριθ. 1260/1999 (ΕΕ L 161 της 26.6.1999, σ. 1) του Συμβουλίου, χρησιμοποιώντας τους ακόλουθους κωδικούς:

5= το μεγαλύτερο μέρος της χρησιμοποιούμενης γεωργικής έκτασης της εκμετάλλευσης δεν βρίσκεται σε περιοχή του στόχου 1 ή του στόχου 2 ή σε περιοχή επιλέξιμη για μεταβατική στήριξη κατά την έννοια των άρθρων 3, 4 και 6 του κανονισμού (ΕΚ) αριθ. 1260/1999·

6= το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή του στόχου 1 κατά την έννοια του άρθρου 3 του κανονισμού (ΕΚ) αριθ. 1260/1999·

7= το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή του στόχου 2 κατά την έννοια του άρθρου 4 του κανονισμού (ΕΚ) αριθ. 1260/1999·

8= το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή επιλέξιμη για μεταβατική στήριξη, κατά την έννοια του άρθρου 6 του κανονισμού (ΕΚ) αριθ. 1260/1999.

Αύξων αριθμός 45 - Περιοχή που υπόκειται σε περιβαλλοντικούς περιορισμούς: αναφέρεται εάν το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή που καλύπτεται από τις διατάξεις του άρθρου 16 του κανονισμού (ΕΚ) αριθ. 1257/1999. Χρησιμοποιούνται οι ακόλουθοι κωδικοί:

1= το μεγαλύτερο μέρος της χρησιμοποιούμενης γεωργικής έκτασης της εκμετάλλευσης δεν βρίσκεται σε περιοχή που υπόκειται σε περιβαλλοντικούς περιορισμούς κατά την έννοια του άρθρου 16 του κανονισμού (ΕΚ) αριθ. 1257/1999·

2= το μεγαλύτερο μέρος της χρησιμοποιούμενης γεωργικής έκτασης της εκμετάλλευσης βρίσκεται σε περιοχή που υπόκειται σε περιβαλλοντικούς περιορισμούς κατά την έννοια του άρθρου 16 του κανονισμού (ΕΚ) αριθ. 1257/1999.

Β. ΚΑΘΕΣΤΩΣ ΕΚΜΕΤΑΛΛΕΥΣΗΣ ΤΩΝ ΧΓΕ

Γεωργική γη την οποία κατέχουν δύο ή περισσότεροι εταίροι καταγράφεται ως γη υπό καθεστώς άμεσης εκμετάλλευσης, υπό καθεστώς αγρομίσθωσης ή υπό καθεστώς επίμορτης αγροληψίας, ανάλογα με τη συμφωνία που ισχύει μεταξύ των μερών.

10. ΧΓΕ υπό καθεστώς άμεσης εκμετάλλευσης

Χρησιμοποιούμενη γεωργική έκταση (αρόσιμη γη, λιβάδια και μόνιμοι βοσκότοποι, μόνιμες καλλιέργειες) της οποίας ο κάτοχος της εκμετάλλευσης είναι κύριος, επικαρπωτής ή εμφυτευτής ή/και ΧΓΕ υπό εκμετάλλευση υπό παρόμοιους όρους. Περιλαμβανομένης και της γης της μισθωμένης σε άλλους έτοιμη για σπορά (τίτλος 149).

11. ΧΓΕ υπό καθεστώς αγρομίσθωσης

Χρησιμοποιούμενη γεωργική έκταση (αρόσιμη γη, λιβάδια και μόνιμοι βοσκότοποι, μόνιμες καλλιέργειες), η οποία ευρίσκεται υπό την εκμετάλλευση άλλου προσώπου εκτός του κυρίου, επικαρπωτή ή εμφυτευτή, βάσει σύμβασης μίσθωσης της εν λόγω έκτασης (το ενοίκιο καταβάλλεται σε χρήμα ή/και σε είδος - γενικά καθορίζεται εκ των προτέρων και κανονικά δεν επηρεάζεται από τα αποτελέσματα της χρήσης της) ή/και ΧΓΕ υπό παρόμοιους όρους εκμετάλλευσης.

Η επ' ενοικίω έκταση δεν περιλαμβάνει γη της οποίας η εσοδεία αγοράστηκε ως ηρτημένη εσοδεία. Τα ποσά για την αγορά ηρτημένης εσοδείας θα αναφέρονται στους τίτλους 65 έως 67 (αγορασθείσες τροφές), εάν πρόκειται για λιβάδια ή καλλιέργειες ζωοτροφών και στον τίτλο 76 (λοιπές ειδικές δαπάνες καλλιέργειας), αν πρόκειται για καλλιέργειες εμπορευσίμων προϊόντων (προϊόντων που συνήθως αποτελούν αντικείμενο εμπορίας). Τα προϊόντα εμπορεύσιμων καλλιεργειών που αγοράζονται ως ηρτημένη εσοδεία αναφέρονται χωρίς να δηλώνεται η αντίστοιχη έκταση (βλέπε οδηγίες περί ενδείξεως της έκτασης, στήλη 4, πίνακας Λ).

Η γη που μισθώνεται για περίοδο μικρότερη του ενός έτους καθώς και η παραγωγή της εν λόγω γης αντιμετωπίζεται με τον ίδιο τρόπο όπως η γη η εσοδεία της οποίας αγοράζεται ως ηρτημένη εσοδεία.

12. ΧΓΕ υπό καθεστώς επίμορτης αγροληψίας

Χρησιμοποιούμενη γεωργική έκταση (αρόσιμη γη, λιβάδια και μόνιμοι βοσκότοποι, μόνιμες καλλιέργειες) την οποία εκμεταλλεύονται από κοινού ο ιδιοκτήτης και ο ενοικιαστής, βάσει σύμβασης επίμορτης αγροληψίας ή/και ΧΓΕ υπό παρόμοιους όρους εκμετάλλευσης.

Γ. ΕΡΓΑΤΙΚΟ ΔΥΝΑΜΙΚΟ

Με την έννοια εργατικό δυναμικό νοείται το σύνολο των προσώπων, τα οποία, στη διάρκεια της λογιστικής χρήσης, απασχολήθηκαν σε εργασίες της γεωργικής εκμετάλλευσης (βλέπε κατωτέρω). Εν τούτοις, τα πρόσωπα που συμμετείχαν σε αυτές τις εργασίες για λογαριασμό άλλου προσώπου ή επιχείρησης (εργασίες εκτελούμενες από γεωργικές επιχειρήσεις και των οποίων οι αντίστοιχες δαπάνες εμφανίζονται στις επιβαρύνσεις της εκμετάλλευσης στον τίτλο 60) δεν συμπεριλαμβάνονται στο εργατικό δυναμικό της εκμετάλλευσης.

Σε περίπτωση αμοιβαίας συνδρομής μεταξύ των εκμεταλλεύσεων, όταν αυτή η αμοιβαία συνδρομή συνίσταται στην ανταλλαγή παροχής εργασίας, η βοήθεια που λαμβάνεται και που αντιστοιχεί, κατά βάση, στη βοήθεια που παρέχεται, ο χρόνος εργασίας του εργατικού δυναμικού της εκμετάλλευσης και, ενδεχόμενα, οι αντίστοιχες πληρωμές, εμφανίζονται στο δελτίο εκμετάλλευσης.

Σε ορισμένες περιπτώσεις, η λαμβανομένη βοήθεια αντισταθμίζεται με παροχή άλλου είδους (π.χ. η βοήθεια υπό μορφή εργασίας αντισταθμίζεται με τη διάθεση ενός μηχανήματος). Όταν πρόκειται για περιορισμένη ανταλλαγή παροχών, δεν γίνεται καμία μνεία στο δελτίο (στο παράδειγμα που αναφέρθηκε, η ληφθείσα βοήθεια δεν εμφανίζεται στο εργατικό δυναμικό αντιθέτως, οι δαπάνες των γεωργικών μηχανημάτων περιλαμβάνουν τις επιβαρύνσεις που αντιστοιχούν στη διάθεση του μηχανήματος). Σε εξαιρετικές περιπτώσεις, όταν η ανταλλαγή παροχών είναι σημαντική, γίνονται οι κατωτέρω ενέργειες:

α) ληφθείσα βοήθεια υπό μορφή εργασίας αντισταθμίζεται με παροχή άλλης φύσεως (π.χ. διάθεση ενός μηχανήματος): ο χρόνος παρασχεθείσης εργασίας εγγράφεται ως έμμισθη εργασία για την εκμετάλλευση (τίτλος 20 ή 21 ανάλογα με το αν πρόκειται για εργατικό δυναμικό απασχολούμενο κανονικά ή όχι μέσα στην εκμετάλλευση)-η αξία της παρασχεθείσης εργασίας εγγράφεται ταυτόχρονα ως παραγωγή κάτω από τον αντίστοιχο τίτλο (στο παράδειγμα: ο τίτλος 177 "εργασίες για τρίτους, συμπεριλαμβανομένης της μίσθωσης μηχανημάτων" και ως επιβάρυνση στον τίτλο 59 "Μισθοί και κοινωνικές επιβαρύνσεις")·

β) η παρασχεθείσα βοήθεια υπό μορφή εργασίας αντισταθμίζεται με μια παροχή άλλης μορφής (π.χ. χρησιμοποίηση ενός μηχανήματος): ο χρόνος παρασχεθείσης εργασίας και, ενδεχομένως, οι αντίστοιχες πληρωμές δεν λαμβάνονται υπόψη η αξία της ληφθείσας παροχής εγγράφεται ως επιβάρυνση κάτω από τον αντίστοιχο τίτλο (στο παράδειγμα: τίτλος 60 "εργασίες από τρίτους και μίσθωση μηχανών")

Διακρίνονται οι ακόλουθες κατηγορίες εργατικού δυναμικού:

Α. Άμισθο εργατικό δυναμικό απασχολούμενο κανονικά

Εργατικό δυναμικό που δεν αμείβεται (σε χρήμα ή είδος), ή του οποίου η αμοιβή δεν ανταποκρίνεται στο ποσό που, κανονικά, καταβάλλεται για την παρασχεθείσα εργασία (τέτοια ποσά δεν αναγράφονται στο δελτίο) και το οποίο, κατά τη διάρκεια της λογιστικής περιόδου, συμμετείχε (πέραν των κανονικών αδειών) κατά μέσο όρο επί μία τουλάχιστον πλήρη ημέρα κάθε εβδομάδα:

Ένα πρόσωπο απασχολούμενο κανονικά, το οποίο όμως, για ειδικούς λόγους, δεν απασχολήθηκε παρά για μια ορισμένη περίοδο της χρήσης στην εκμετάλλευση, εγγράφεται (για τις ώρες της πραγματικής απασχόλησης) στο εργατικό δυναμικό που απασχολείται κανονικά.

Πρόκειται για τους κατωτέρω ειδικούς λόγους, ή για παρόμοιους:

α) ειδικές συνθήκες παραγωγής μέσα στην εκμετάλλευση, για τις οποίες το εργατικό δυναμικό δεν ήταν απαραίτητο για όλο το χρόνο: π.χ. ελαιοκομικές ή αμπελουργικές εκμεταλλεύσεις, εκμεταλλεύσεις ειδικευμένες στην εποχική πάχυνση ζώων ή την παραγωγή οπωροκηπευτικών στην ύπαιθρο·

β) αποχή από την εργασία, πλην των κανονικών αδειών, π.χ. στρατιωτική θητεία, ασθένεια, ατύχημα, μητρότητα, άδεια μακράς διαρκείας, κ.λπ·

γ) άφιξη στην εκμετάλλευση ή αναχώρηση από την εκμετάλλευση·

δ) Πλήρης παύση των εργασιών της εκμετάλλευσης λόγω τυχαίων αιτιών (πλημμύρα, πυρκαϊά, κ.λπ.).

Διακρίνονται οι κατωτέρω κατηγορίες:

13. Κάτοχος εκμετάλλευσης/διαχειριστής εκμετάλλευσης

Πρόσωπο που έχει την οικονομική και νομική ευθύνη της εκμετάλλευσης και ασκεί την τρέχουσα και καθημερινή διαχείρισή της. Σε περίπτωση επίμορτης αγροληψίας, ο ενοικιαστής αναφέρεται ως κάτοχος εκμετάλλευσης/διαχειριστής εκμετάλλευσης.

14. Κάτοχος εκμετάλλευσης/μη διαχειριστής εκμετάλλευσης

Πρόσωπο που έχει την οικονομική και νομική ευθύνη της εκμετάλλευσης χωρίς να ασκεί την τρέχουσα και καθημερινή διαχείρισή της.

15. Διαχειριστής της εκμετάλλευσης/μη κάτοχος της εκμετάλλευσης

Πρόσωπο που ασκεί την τρέχουσα και καθημερινή διαχείριση της εκμετάλλευσης, χωρίς να αναλαμβάνει την οικονομική και νομική ευθύνη.

16. Σύζυγος(-οι) κατόχου(-ων) της εκμετάλλευσης

17. Λοιπά μέλη άμισθου εργατικού δυναμικού, απασχολούμενα κανονικά

Άμισθο εργατικό δυναμικό απασχολούμενο κανονικά, μη υπαγόμενο στους παραπάνω τίτλους. Σε αυτό περιλαμβάνονται ο επιστάτης και οι υποδιαχειριστές που δεν έχουν την ευθύνη ολόκληρης της εκμετάλλευσης.

Β.18. Άμισθο εργατικό δυναμικό, μη απασχολούμενο κανονικά

Άμισθο εργατικό δυναμικό που δεν εργάσθηκε κανονικά στην εκμετάλλευση κατά τη διάρκεια της χρήσης αναφέρεται συνολικά σε αυτό τον τίτλο.

Γ. Έμμισθο εργατικό δυναμικό, απασχολούμενο κανονικά

Εργατικό δυναμικό αμειβόμενο (σε χρήμα ή/και σε είδος) κανονικά για παρασχεθείσα εργασία και το οποίο, κατά τη διάρκεια της λογιστικής χρήσης (εκτός από τις κανονικές άδειες), συμμετείχε κατά μία τουλάχιστον πλήρη ημέρα ανά εβδομάδα στις εργασίες της εκμετάλλευσης.

Διακρίνονται οι κατωτέρω υποκατηγορίες:

19. Διαχειριστής της εκμετάλλευσης

Πρόσωπο αμειβόμενο το οποίο ασκεί την τρέχουσα και καθημερινή διαχείριση της εκμετάλλευσης.

20. Λοιποί

Έμμισθο εργατικό δυναμικό (εκτός από τον έμμισθο διαχειριστή της εκμετάλλευσης) αναφέρεται συνολικά σε αυτό τον τίτλο. Σε αυτό περιλαμβάνονται ο επιστάτης και οι υποδιαχειριστές που δεν έχουν την ευθύνη ολόκληρης της εκμετάλλευσης.

Δ. 21. Έμμισθο εργατικό δυναμικό, εποχικό και μη απασχολούμενο κανονικά

Έμμισθο εργατικό δυναμικό που δεν εργάσθηκε κανονικά στην εκμετάλλευση κατά τη διάρκεια της χρήσης (περιλαμβάνονται και οι εργαζόμενοι κατ' αποκοπή) αναφέρεται συνολικά σε αυτό τον τίτλο.

ΣΤΗΛΕΣ ΤΟΥ ΠΙΝΑΚΑ Γ

Εργασίες - ιδιότητες (κωδικός) (στήλη 1, θέσεις 51, 55, 59, 63 και 67)

Η εργασία - ιδιότητα των προσώπων αναφέρεται με κωδικό αριθμό, δηλαδή:

1= Κάτοχος εκμετάλλευσης/διαχειριστής εκμετάλλευσης

2= Κάτοχος εκμετάλλευσης/μη διαχειριστής εκμετάλλευσης

3= Διαχειριστής εκμετάλλευσης/μη κάτοχος εκμετάλλευσης

Όταν η εν λόγω εργασία ιδιότητα ασκείται από πολλά πρόσωπα (π.χ. δύο αδέλφια, πατέρα και γιο, ...) καθένα από αυτά εγγράφεται κατά φθίνουσα σειρά της ευθύνης τους και σε περίπτωση ίσης ευθύνης κατά φθίνουσα ηλικία. Έτσι, τα στοιχεία που αναφέρονται στο πρόσωπο με τη μεγαλύτερη ευθύνη εγγράφονται στις θέσεις 51 έως 54· τα στοιχεία που αναφέρονται στα επόμενα πρόσωπα, στις θέσεις 55 έως 58, κ.λπ.

Αριθμός ατόμων (στήλη 1, θέσεις 71 και 74)

Ο αριθμός των συζύγων και ο αριθμός των ατόμων αναφέρονται στην κατηγορία "Λοιπά μέλη άμισθου εργατικού δυναμικού, απασχολούμενα κανονικά". Όταν οι κάτοχοι της εκμετάλλευσης είναι περισσότεροι του ενός, οι σύζυγοι μπορεί επίσης να είναι περισσότεροι.

Έτος γέννησης (στήλη 2)

Το έτος γέννησης αναφέρεται για τον/τους κάτοχο/ους της εκμετάλλευσης και για τον/τους διαχειριστή/ές της εκμετάλλευσης (κατηγορίες 13 έως 15 και 19) με τα δύο τελευταία ψηφία του αντίστοιχου έτους.

Συνολικό εργατικό δυναμικό: αριθμός μονάδων/έτος (στήλη 3)

Το εργατικό δυναμικό που απασχολείται κανονικά αναφέρεται σε αριθμό Μονάδα Ανθρώπινης Εργασίας (ΜΑΕ)/έτος. Ένα πρόσωπο το οποίο αφιερώνει το σύνολο του ετήσιου χρόνου εργασίας του στις εργασίες της εκμετάλλευσης αντιπροσωπεύει μια ΜΑΕ/έτος έστω και αν ο πραγματικός χρόνος εργασίας του υπερβαίνει τον κανονικό ετήσιο χρόνο εργασίας που ισχύει στην περιοχή και για τον συγκεκριμένο τύπο εκμετάλλευσης. Ένα πρόσωπο που δεν απασχολείται πλήρως στην εκμετάλλευση αντιστοιχεί σε κλάσμα της "ΜΑΕ/έτος". Ο αναφερόμενος αριθμός ΜΑΕ/έτος προκύπτει από τη διαίρεση του πραγματικού χρόνου εργασίας δια του αντίστοιχου χρόνου ενός εργαζόμενου πλήρους απασχόλησης στην υπό εξέταση περιοχή και στον συγκεκριμένο τύπο εκμετάλλευσης.

Όταν ένας εργαζόμενος δεν μπορεί να παρέχει κανονική εργασία, ο αντίστοιχος αριθμός ΜΑΕ/έτος του προσώπου αυτού πρέπει να μειώνεται ανάλογα με τις συγκεκριμένες ικανότητές του.

Χρόνος εργασίας (στήλη 4)

Ο χρόνος εργασίας αναφέρεται σε ώρες. Πρόκειται αποκλειστικά για το χρόνο που πράγματι διατέθηκε στις εργασίες της γεωργικής εκμετάλλευσης. Όταν ένας εργαζόμενος δεν μπορεί να παρέχει κανονική εργασία, ο χρόνος εργασίας του πρέπει να μειώνεται ανάλογα με τις συγκεκριμένες ικανότητές του.

Ο χρόνος εργασίας του εργατικού δυναμικού, απασχολούμενου κατ' αποκοπή υπολογίζεται αν διαιρεθεί το συνολικό καταβληθέν ποσό για αυτές τις εργασίες δια της ωριαίας αμοιβής ενός εργάτη αμειβόμενου βάσει του χρόνου εργασίας για αντίστοιχες εργασίες.

Εργασίες στην γεωργική εκμετάλλευση

Οι εργασίες στην γεωργική εκμετάλλευση περιλαμβάνουν όλες τις εργασίες οργάνωσης, επίβλεψης, εκτέλεσης, πνευματικές ή χειρωνακτικές, που εκτελούνται για την εξασφάλιση της λειτουργίας αυτής καθ' αυτής της εκμετάλλευσης, π.χ.

- εργασίες οικονομικής οργάνωσης και διαχείρισης (αγορές και πωλήσεις που αφορούν στην εκμετάλλευση, λογιστική υπηρεσία, κ.λπ.),

- εργασίες στα χωράφια (όργωμα, σπορά, συγκομιδή, συντήρηση φυτειών, κ.λπ.),

- εργασίες εκτροφής (παρασκευή τροφής, διατροφή ζώων, άμελγμα, φροντίδα ζώων, κ.λπ.),

- εργασίες προετοιμασίας προϊόντων για διοχέτευση στην αγορά, αποθήκευσης και μεταποίησης πραγματοποιούμενες στην εκμετάλλευση,

- εργασίες συντήρησης των κτιρίων, των μηχανών, των εγκαταστάσεων, των φραχτών, των χαντακιών, κ.λπ.,

- μεταφορές της εκμετάλλευσης, εφόσον πραγματοποιούνται από το εργατικό δυναμικό της εκμετάλλευσης,

- λοιπές εργασίες, συνδεόμενες άμεσα με τις δραστηριότητες της γεωργικής εκμετάλλευσης:

- δασικές εργασίες σε δάση που περιλαμβάνονται στη γεωργική εκμετάλλευση,

- εργασίες που ανάγονται στο γεωργικό τουρισμό (συντήρηση χώρων κάμπινγκ, σπορ, ή ανάπαυσης, ιππασίας, αγροτικών καταλυμάτων κ.λπ.) εφόσον αποτελούν τμήμα και περιλαμβάνονται στις δραστηριότητες της εκμετάλλευσης κατά τέτοιο τρόπο, ώστε είναι πρακτικά αδύνατο να διαχωριστούν οι δραστηριότητες του γεωργικού τουρισμού από τη γεωργική εκμετάλλευση αυτή καθαυτή [σε αυτή την περίπτωση, τα έσοδα και οι δαπάνες των δραστηριοτήτων γεωργικού τουρισμού υπολογίζονται αντίστοιχα στα προϊόντα (βλέπε τίτλο 179) και τις επιβαρύνσεις της εκμετάλλευσης],

- εργασίες για λογαριασμό τρίτων εφόσον είναι ευκαιριακές και πραγματοποιούνται με μηχανήματα της εκμετάλλευσης (η αντίστοιχη αμοιβή υπολογίζεται στα προϊόντα της εκμετάλλευσης).

Δεν συμπεριλαμβάνονται στις εργασίες της εκμετάλλευσης ιδίως:

- οι εργασίες παραγωγής παγίου ενεργητικού (κατασκευές και μεγάλες επισκευές των κτιρίων, ή μηχανών, φύτεμα, κατεδάφιση κτιρίων, κοπή καρποφόρων δένδρων, κ.λπ.),

- οι εργασίες του νοικοκυριού του κατόχου της εκμετάλλευσης ή του διαχειριστή της εκμετάλλευσης.

Δ. ΑΡΙΘΜΟΣ ΚΑΙ ΑΞΙΑ ΤΩΝ ΖΩΩΝ

Διακρίνονται οι κατωτέρω κατηγορίες ζώων:

22. ΙΠΠΟΕΙΔΗ (κάθε ηλικίας).

Περιλαμβάνονται τα άλογα κούρσας και σέλλας, οι όνοι, οι ημίονοι, κ.λπ.

23. ΜΟΣΧΑΡΙΑ ΓΙΑ ΠΑΧΥΝΣΗ

Μοσχάρια για πάχυνση, τα οποία σφάζονται συνήθως σε ηλικία κάτω των 5 μηνών.

24. ΛΟΙΠΑ ΒΟΟΕΙΔΗ ΚΑΤΩ ΤΟΥ ΕΝΟΣ ΕΤΟΥΣ

25. ΒΟΟΕΙΔΗ ΑΠΟ ΕΝΟΣ ΕΤΟΥΣ ΜΕΧΡΙ ΚΑΤΩ ΤΩΝ ΔΥΟ ΕΤΩΝ, ΑΡΡΕΝΑ

26. ΒΟΟΕΙΔΗ ΑΠΟ ΕΝΟΣ ΕΤΟΥΣ ΜΕΧΡΙ ΚΑΤΩ ΤΩΝ ΔΥΟ ΕΤΩΝ, ΘΗΛΕΑ

Εξαιρούνται τα θηλυκά που έχουν ήδη γεννήσει.

27. ΒΟΟΕΙΔΗ ΔΥΟ ΕΤΩΝ ΚΑΙ ΑΝΩ, ΑΡΡΕΝΑ

28. ΔΑΜΑΛΕΙΣ ΓΙΑ ΕΚΤΡΟΦΗ

Θηλυκά βοοειδή από δύο ετών και άνω, που δεν έχουν ακόμη γεννήσει και προορίζονται για αναπαραγωγή.

29. ΔΑΜΑΛΕΙΣ ΓΙΑ ΠΑΧΥΝΣΗ

Θηλυκά βοοειδή από δύο ετών και άνω, που δεν έχουν ακόμη γεννήσει και προορίζονται για αναπαραγωγή.

30. ΑΓΕΛΑΔΕΣ ΓΑΛΑΚΤΟΠΑΡΑΓΩΓΗΣ

Θηλυκά βοοειδή που έχουν ήδη γεννήσει (περιλαμβάνονται και τα κάτω των 2 ετών) τα οποία διατηρούνται αποκλειστικά ή κυρίως για παραγωγή γάλακτος προοριζόμενου για ανθρώπινη κατανάλωση ή για μεταποίηση σε γαλακτοκομικά προϊόντα.

31. ΑΓΕΛΑΔΕΣ ΓΑΛΑΚΤΟΠΑΡΑΓΩΓΗΣ ΓΙΑ ΜΕΤΑΤΡΟΠΗ

Αγελάδες γαλακτοπαραγωγής μετά τον τελευταίο θηλασμό. Εφόσον υπάρχουν διαθέσιμα στοιχεία στους λογαριασμούς της εκμετάλλευσης.

32. ΛΟΙΠΕΣ ΑΓΕΛΑΔΕΣ

1. Θηλυκά βοοειδή που έχουν γεννήσει (περιλαμβάνονται και τα κάτω των 2 ετών) τα οποία διατηρούνται αποκλειστικά ή κυρίως για παραγωγή μόσχων και των οποίων το γάλα δεν προορίζεται για ανθρώπινη κατανάλωση ή για μεταποίηση σε γαλακτοκομικά προϊόντα·

2. Αγελάδες εργασίας·

3. Μη γαλακτοπαραγωγικές αγελάδες μετατροπής (είτε έχουν παχυνθεί είτε όχι πριν τη σφαγή).

Οι τίτλοι 23 έως 32 περιλαμβάνουν επίσης τις αντίστοιχες κατηγορίες βούβαλων και θηλυκών βούβαλων.

33. ΚΥΨΕΛΕΣ. ΑΝΑΦΕΡΕΤΑΙ Ο ΑΡΙΘΜΟΣ ΤΩΝ ΚΥΨΕΛΩΝ

34. ΚΟΝΙΚΛΟΜΗΤΕΡΕΣ

35 έως 37 Κενές

38. ΑΙΓΟΕΙΔΗ ΘΗΛΥΚΑ ΑΝΑΠΑΡΑΓΩΓΗΣ

39. ΛΟΙΠΑ ΑΙΓΟΕΙΔΗ

Αιγοειδή εκτός των θηλυκών αναπαραγωγής

40. ΠΡΟΒΑΤΙΝΕΣ

Θηλυκά προβατοειδή ενός έτους και άνω προοριζόμενα για αναπαραγωγή.

41. ΛΟΙΠΑ ΠΡΟΒΑΤΟΕΙΔΗ

Προβατοειδή κάθε ηλικίας με εξαίρεση τις προβατίνες.

42. Κενή

43. ΧΟΙΡΙΔΙΑ

Χοιρίδια ζώντος βάρους κάτω των 20 κιλών.

44. ΧΟΙΡΟΜΗΤΕΡΕΣ ΑΝΑΠΑΡΑΓΩΓΗΣ

Θηλυκοί χοίροι αναπαραγωγής βάρους 50 κιλών και άνω. Αποκλείονται οι θηλυκοί χοίροι μετατροπής (βλέπε τίτλο 46 "λοιποί χοίροι").

45. ΧΟΙΡΟΙ ΓΙΑ ΠΑΧΥΝΣΗ

Χοίροι για πάχυνση ζώντος βάρους άνω των 20 κιλών. Αποκλείονται οι θηλυκοί χοίροι και οι κάπροι μετατροπής (βλέπε τίτλοι 46 "λοιποί χοίροι").

46. ΛΟΙΠΟΙ ΧΟΙΡΟΙ

Χοίροι ζώντος βάρους 20 κιλών και άνω, με εξαίρεση τους θηλυκούς χοίρους αναπαραγωγής (βλέπε τίτλο 44) και τους χοίρους για πάχυνση (βλέπε τίτλο 45).

47. ΚΟΤΟΠΟΥΛΑ ΚΡΕΟΠΑΡΑΓΩΓΗΣ

Εξαιρούνται οι ωοτόκες όρνιθες και οι όρνιθες μετατροπής. Δεν περιλαμβάνονται οι νεοσσοί.

48. ΩΟΤΟΚΕΣ ΟΡΝΙΘΕΣ

Περιλαμβάνονται οι νεαρές όρνιθες, οι ωοτόκες όρνιθες και οι όρνιθες μετατροπής. Νεαρές όρνιθες είναι οι όρνιθες που δεν έκαναν ακόμη αυγά. Δεν περιλαμβάνονται οι νεοσσοί.

49. ΛΟΙΠΑ ΠΟΥΛΕΡΙΚΑ

Περιλαμβάνονται νήσσες, γαλοπούλες, χήνες και μελεαγρίδες. Περιλαμβάνονται τα θηλυκά αναπαραγωγής. Δεν περιλαμβάνονται οι νεοσσοί.

50. ΛΟΙΠΑ ΖΩΑ

Απογραφές αξίας μόνο. Περιλαμβάνονται οι νεοσσοί, τα κουνέλια εκτός των κονικλομητέρων, τα ζαρκάδια, οι βίσονες, οι στρουθοκάμηλοι, τα ψάρια. Επίσης περιλαμβάνονται τα ιππάρια και άλλα ζώα τα οποία χρησιμοποιούνται στο πλαίσιο του γεωργικού τουρισμού. Αποκλείονται τα προϊόντα άλλων ζώων (βλέπε πίνακα Λ, τίτλος 170).

ΣΤΗΛΕΣ ΤΟΥ ΠΙΝΑΚΑ Δ

Απογραφή κατά την έναρξη (στήλες 1 και 2)

Αριθμός (στήλη 1)

Αριθμός ζώων που ανήκουν στην εκμετάλλευση στην αρχή της λογιστικής χρήσης, είτε βρίσκονται μέσα στην εκμετάλλευση, είτε απουσιάζουν προσωρινά από την εκμετάλλευση εκείνη τη χρονική στιγμή.

Αξία (στήλη 2)

Αξία των ζώων που ανήκουν στην εκμετάλλευση κατά την αρχή της λογιστικής χρήσης, η οποία καθορίζεται με βάση τις τρέχουσες εφαρμοζόμενες τιμές τη χρονική εκείνη στιγμή.

Απογραφή κατά τη λήξη (στήλες 3 και 4)

Αριθμός (στήλη 3)

Αριθμός ζώων που ανήκουν στην εκμετάλλευση στο τέλος της λογιστικής χρήσης, είτε είναι παρόντα, είτε απουσιάζουν από την εκμετάλλευση εκείνη τη χρονική στιγμή.

Αξία (στήλη 4)

Αξία των ζώων που ανήκουν στην εκμετάλλευση στο τέλος της λογιστικής χρήσης, η οποία καθορίζεται με βάση τις εφαρμοζόμενες τρέχουσες τιμές εκείνη τη χρονική στιγμή.

Μέσο δυναμικό (στήλη 5)

Το μέσο δυναμικό αναφέρεται σε δέκατα κεφαλών, εκτός από τα πουλερικά και τα κουνέλια που αναφέρονται σε κεφαλές. Μια κεφαλή αντιστοιχεί με την παρουσία ενός ζώου κατά τη διάρκεια ενός έτους στην εκμετάλλευση. Τα ζώα υπολογίζονται ανάλογα με τη διάρκεια παραμονής τους στην εκμετάλλευση κατά τη διάρκεια της χρήσης.

Το μέσο δυναμικό καθορίζεται είτε βάσει περιοδικών απογραφών, είτε βάσει καταλόγου εισόδων και εξόδων ζώων. Περιλαμβάνει όλα τα ζώα που είναι παρόντα στην εκμετάλλευση καθώς και εκείνα που εκτρέφονται ή παχύνονται βάσει σύμβασης (ζώα που δεν ανήκουν στην εκμετάλλευση, τα οποία εκτρέφονται ή παχύνονται σε αυτήν με όρους τέτοιους, ώστε η εν λόγω δραστηριότητα να αντιστοιχεί ουσιαστικά με παροχή υπηρεσιών εκ μέρους του κατόχου της εκμετάλλευσης χωρίς ο τελευταίος αυτός να αναλαμβάνει τον οικονομικό κίνδυνο που κανονικά συνδέεται με την εκτροφή ή την πάχυνση αυτών των ζώων) και τα ζώα που έχουν ληφθεί ή έχουν δοθεί για εκτροφή, για την περίοδο του έτους κατά την οποία είναι παρόντα στην εκμετάλλευση.

Ε. ΑΓΟΡΕΣ ΚΑΙ ΠΩΛΗΣΕΙΣ ΖΩΙΚΟΥ ΚΕΦΑΛΑΙΟΥ

Διακρίνονται οι παρακάτω κατηγορίες ζώων:

51. Ιπποειδή

52. Βοοειδή

Ο τίτλος 52 περιλαμβάνει επίσης τις αγορές και τις πωλήσεις βουβαλιών

53. Κενή

54. Προβατοειδή

55. Αιγοειδή

56. Χοιροειδή

57. Πουλερικά

Περιλαμβάνονται επίσης τα ποσά που καταβάλλονται για αυγά προς εκκόλαψη και για την αγορά νεοσσών.

58. Λοιπά ζώα

Περιλαμβάνονται τα κουνέλια και οι κυψέλες.

ΣΤΗΛΕΣ ΤΟΥ ΠΙΝΑΚΑ Ε

Αγορές ζώων (στήλη 1).

Συνολικές αγορές ζωικού κεφαλαίου στη διάρκεια του έτους χρήσης (συμπεριλαμβανομένων των δαπανών αγοράς). Οι σχετικές πριμοδοτήσεις και επιδοτήσεις δεν αφαιρούνται από το συνολικό ποσό των εν λόγω αγορών, αλλά αναγράφονται στον τίτλο 116 (βλέπε οδηγίες σχετικά με τον τίτλο αυτό).

Πωλήσεις ζώων (στήλη 2).

Συνολικές πωλήσεις ζωικού κεφαλαίου στη διάρκεια του έτους χρήσης. Οι σχετικές πριμοδοτήσεις και επιδοτήσεις δεν περιλαμβάνονται στο συνολικό ποσό πωλήσεων, αναφέρονται όμως υπό τον τίτλο 112 (βλέπε οδηγίες σχετικά με τον τίτλο αυτό).

Όταν είναι γνωστές οι τυχόν δαπάνες εμπορίας, αυτές αφαιρούνται από το συνολικό ποσό των πωλήσεων, εμφανίζονται όμως υπό τον τίτλο 71 ("Λοιπές ειδικές δαπάνες ζωικού κεφαλαίου").

Κατανάλωση στην εκμετάλλευση και παροχές σε είδος (στήλη 3)

Αξία του ζωικού κεφαλαίου που καταναλώνεται στην εκμετάλλευση ή το οποίο χρησιμοποιείται για παροχές σε είδος κατά τη διάρκεια της χρήσης, και η οποία υπολογίζεται βάσει της τιμής παραγωγού.

Ζ. ΕΠΙΒΑΡΥΝΣΕΙΣ

Οι επιβαρύνσεις της εκμετάλλευσης (σε χρήμα και σε είδος) αντιστοιχούν στην "κατανάλωση" (συμπεριλαμβάνεται η ίδιοχρησιμοποίηση) των μέσων παραγωγής που αντιστοιχούν στην παραγωγή η οποία πραγματοποιήθηκε κατά τη διάρκεια της λογιστικής χρήσης ή στην "κατανάλωση" των εν λόγω μέσων παραγωγής κατά τη διάρκεια της χρήσης. Όταν ορισμένες δαπάνες αναφέρονται εν μέρει στην ιδιωτική κατανάλωση και εν μέρει στις επιβαρύνσεις της εκμετάλλευσης (π.χ. ηλεκτρικό ρεύμα, νερό, καύσιμα, υγρά καύσιμα κ.λπ.), μόνο το δεύτερο μέρος θα αναφέρεται στο δελτίο εκμετάλλευσης. Υπολογίζεται επίσης η αναλογία των εξόδων των ιδιωτικών αυτοκινήτων που αντιστοιχεί στη χρησιμοποίησή τους για σκοπούς της εκμετάλλευσης.

Οι επιβαρύνσεις που αντιστοιχούν στην παραγωγή της λογιστικής χρήσης προκύπτουν, αν επέλθουν οι διορθώσεις στις αγορές και στην ίδιοχρησιμοποίηση βάσει των μεταβολών της απογραφής (περιλαμβάνονται και οι μεταβολές στις καλλιέργειες). Για κάθε είδος δαπάνης, τα ποσά των επιβαρύνσεων που καταβλήθηκαν και της αξίας της ίδιοχρησιμοποίησης αναφέρονται χωριστά.

Όταν οι αναγραφόμενες επιβαρύνσεις αφορούν τη συνολική "κατανάλωση" προϊόντων ενδιάμεσης κατανάλωσης κατά τη διάρκεια της λογιστικής χρήσης αλλά δεν αντιστοιχούν στην παραγωγή αυτής της χρήσης, οι μεταβολές των αποθεμάτων προϊόντων ενδιάμεσης κατανάλωσης (συμπεριλαμβανομένων των επιβαρύνσεων που προκύπτουν από την ανάπτυξη καλλιεργειών) πρέπει να αναφέρονται στον τίτλο 102 (κυκλοφορούν κεφάλαιο).

Οι επιβαρύνσεις που αφορούν την "κατανάλωση" αγαθών επενδύσεων εμφανίζονται στις αποσβέσεις. Για τον λόγο αυτό, οι δαπάνες που αντιστοιχούν στην κτήση αγαθών επενδύσεων δεν θεωρούνται επιβαρύνσεις της εκμετάλλευσης. Για οδηγίες σχετικά με την απόσβεση, βλέπε τίτλους 94 έως 103.

Οι δαπάνες που αντιστοιχούν σε στοιχεία επιβαρύνσεων, για τα οποία εισπράττεται αποζημίωση κατά τη διάρκεια της χρήσης ή μεταγενέστερα (π.χ. επισκευή ενός γεωργικού ελκυστήρα λόγω ατυχήματος που καλύπτεται από ασφαλιστικό συμβόλαιο ή από τρίτο υπεύθυνο) δεν θεωρούνται επιβαρύνσεις της εκμετάλλευσης και τα αντίστοιχα έσοδα δεν εμφανίζονται στο λογαριασμό της εκμετάλλευσης.

Τα έσοδα που προέρχονται από επαναπώληση προμηθειών που είχαν αγοραστεί θα αφαιρούνται από τα αντίστοιχα είδη επιβαρύνσεων.

Οι πριμοδοτήσεις και επιδοτήσεις που αντιστοιχούν σε δαπάνες δεν αφαιρούνται από τα ποσά των οικείων δαπανών, αλλά αναγράφονται στον τίτλο 114 (βλέπε οδηγίες περί αυτού του τίτλου). Οι πριμοδοτήσεις και επιδοτήσεις που αντιστοιχούν σε επενδύσεις, αναφέρονται στους τίτλους 94 έως 103.

Οι επιβαρύνσεις περιλαμβάνουν επίσης τα ενδεχόμενα έξοδα αγοράς που αντιστοιχούν σε κάθε είδος επιβαρύνσεων.

Διακρίνονται οι ακόλουθες κατηγορίες δαπανών:

59. Μισθοί και κοινωνικές επιβαρύνσεις του έμμισθου εργατικού δυναμικού

Αυτή η κατηγορία περιλαμβάνει τις κατωτέρω επιβαρύνσεις:

- αποδοχές και μισθοί καταβαλλόμενοι σε χρήμα στο έμμισθο εργατικό δυναμικό, οποιοσδήποτε κι αν είναι ο καθορισμός της αμοιβής (αμοιβή βάσει του χρόνου εργασίας ή κατ' αποκοπή), αφού αφαιρεθούν τα ενδεχόμενα επιδόματα κοινωνικού χαρακτήρα που καταβάλλονται στον κάτοχο της εκμετάλλευσης, όταν ταυτόχρονα είναι και εργοδότης, για να συμψηφιστεί η καταβολή αμοιβής, η οποία δεν αντιστοιχεί σε πραγματική παροχή εργασίας (παράδειγμα: απουσία από την εργασία λόγω ατυχήματος, επαγγελματικής εκπαίδευσης κ.λπ.),

- αποδοχές και μισθοί καταβαλλόμενοι σε είδος (π.χ. κατοικία, τροφή, στέγαση, προϊόντα εκμετάλλευσης, κ.λπ.),

- πριμοδοτήσεις απόδοσης ή προσόντων, δώρα, φιλοδωρήματα, ποσοστά επί των κερδών,

- λοιπά έξοδα αναφερόμενα στο εργατικό δυναμικό (έξοδα μίσθωσης εργατών),

- κοινωνικές επιβαρύνσεις βαρύνουσες τον εργοδότη και εκείνες που καταβάλλονται από αυτόν στο όνομα και αντί του μισθωτού,

- ασφάλειες για εργατικά ατυχήματα.

Οι κοινωνικές επιβαρύνσεις και προσωπικές ασφάλειες που αφορούν τον κάτοχο της εκμετάλλευσης και το άμισθο εργατικό δυναμικό δεν θεωρούνται ότι βαρύνουν την εκμετάλλευση.

Τα ποσά που καταβάλλονται στα μέλη του άμισθου εργατικού δυναμικού (τα οποία, εξ ορισμού, είναι κατώτερα της κανονικής αμοιβής - βλέπε ορισμό του άμισθου εργατικού δυναμικού) δεν εμφανίζονται στο δελτίο της εκμετάλλευσης.

Τα επιδόματα (σε χρήμα ή σε είδος) που παρέχονται στους συνταξιούχους έμμισθους, οι οποίοι δεν απασχολούνται πλέον στην εκμετάλλευση, δεν εμφανίζονται στην παρούσα κατηγορία, αλλά στον τίτλο "λοιπά γενικά έξοδα της εκμετάλλευσης".

60. Εργασίες από τρίτους και εκμίσθωση μηχανών

Αυτή η κατηγορία περιλαμβάνει τις κατωτέρω επιβαρύνσεις:

- ποσό των δαπανών, που αντιστοιχεί στις εργασίες της εκμετάλλευσης οι οποίες εκτελούνται από επιχειρήσεις γεωργικών εργασιών. Το εν λόγω ποσό περιλαμβάνει, γενικά, ταυτόχρονα την αμοιβή για τη χρησιμοποίηση των μηχανών και του προσωπικού, και, ανάλογα με τις εργασίες, την τιμή των χρησιμοποιηθέντων προϊόντων (π.χ. προϊόντα προστασίας των καλλιεργειών). Όταν το τελευταίο αυτό ποσό είναι γνωστό, αφαιρείται από το ποσό για "εργασίες από τρίτους" και εγγράφεται στον αντίστοιχο τίτλο (π.χ. δαπάνες για "προϊόντα προστασίας των καλλιεργειών"),

- δαπάνες μίσθωσης και μισθωτηρίου συμβολαίου (leasing) μηχανών τις οποίες οδηγεί ή χρησιμοποιεί το προσωπικό της εκμετάλλευσης.

Στην περίπτωση των μισθωμένων μηχανών τις οποίες οδηγεί το εργατικό δυναμικό της εκμετάλλευσης, οι δαπάνες για καύσιμα και οι δαπάνες συντήρησης εγγράφονται στον σχετικό τίτλο.

61. Τρέχουσα συντήρηση μηχανημάτων και εξοπλισμού

Έξοδα για τη συντήρηση των μηχανών και τις μικρές επισκευές που δεν μεταβάλλουν την αξία του υλικού στο οποίο εφαρμόζονται (έξοδα μηχανικών, ανταλλακτικών, κ.λπ.).

Αυτή η κατηγορία περιλαμβάνει αγορές ελαφρού εξοπλισμού, καθώς και έξοδα σαγματοποιΐας, πεταλώματος αλόγων έλξης, αγοράς ελαστικών, υφάσματος για κάλυψη προϊόντων, προστατευτικών ρούχων για εκτέλεση ανθυγιεινής εργασίας, απορρυπαντικών που χρησιμοποιούνται για τον καθαρισμό του εξοπλισμού γενικά, καθώς και τα αναλογούντα έξοδα ιδιωτικών αυτοκινήτων, τα οποία χρησιμοποιούνται για τους σκοπούς της εκμετάλλευσης (βλέπε επίσης τον τίτλο 63). Τα απορρυπαντικά για τον καθαρισμό εξοπλισμού εκτροφής (π.χ. μηχανές αρμέγματος) αναφέρονται στον τίτλο 71 (λοιπά ειδικά έξοδα κτηνοτροφίας).

Οι μεγάλες επισκευές που έχουν ως αποτέλεσμα μία υπεραξία του εξοπλισμού, συγκριτικά με την αξία του πριν από την επισκευή, δεν περιλαμβάνονται σε αυτή την κατηγορία (βλέπε οδηγίες περί απόσβεσης).

62. Καύσιμα και λιπαντικά

Αυτός ο τίτλος περιλαμβάνει επίσης το κόστος καυσίμων και λιπαντικών των ιδιωτικών αυτοκινήτων που αντιστοιχεί στη χρησιμοποίησή τους για σκοπούς της εκμετάλλευσης (βλέπε τίτλο 63 παρακάτω).

Όταν χρησιμοποιούνται προϊόντα πετρελαίου ταυτόχρονα ως υγρά καύσιμα και ως καύσιμα γενικής χρήσης, το ποσό κατανέμεται μεταξύ δύο κονδυλίων:

62. "Υγρά καύσιμα και λιπαντικά",

80. "Καύσιμα γενικής χρήσης".

63. Δαπάνες αυτοκινήτου

Σε περίπτωση που η αναλογία των εξόδων του (των) ιδιωτικού (ιδιωτικών) αυτοκινήτου (αυτοκινήτων), καθορίζεται αυθαίρετα (π.χ. βάσει σταθερής τιμής ανά χιλιόμετρο), οι εν λόγω δαπάνες αναγράφονται στον παρόντα τίτλο.

Ζωοτροφές

Οι ζωοτροφές διακρίνονται σε εκείνες που αγοράζονται και σε εκείνες που αυτοχρησιμοποιούνται.

Οι ζωοτροφές που αγοράζονται περιλαμβάνουν τα μεταλλικά καρυκεύματα, τα γαλακτοκομικά προϊόντα (αγορασμένα ή επιστρεφόμενα) και τα προϊόντα για την προφύλαξη και τη συντήρηση των ζωοτροφών, τα έξοδα σίτισης των ζώων και χρησιμοποίησης των βοσκοτόπων ή της ομαδικής βοσκής που δεν περιλαμβάνονται στη ΧΓΕ καθώς και τις δαπάνες μίσθωσης εκτάσεων καλυμμένων με ζωοτροφές, που δεν συμπεριλαμβάνονται στη ΧΓΕ. Οι αχυροστρωμνές και το άχυρο που αγοράζονται περιλαμβάνονται επίσης στις αγοραζόμενες ζωοτροφές.

Οι τροφές που αγοράζονται για τα χορτοφάγα ζώα υποδιαιρούνται σε συμπυκνωμένες τροφές και σε χονδροειδής ζωοτροφές (συμπεριλαμβάνεται η σίτιση ζώων, τα έξοδα χρησιμοποίησης βοσκοτόπων ή τα έξοδα μαζικής βοσκής και χρησιμοποίησης εκτάσεων για ζωοτροφές οι οποίες δεν συμπεριλαμβάνονται στη ΧΓΕ, οι χορτοστρωμνές και το άχυρο, που αγοράστηκαν).

Ο τίτλος "συμπυκνωμένες τροφές" περιλαμβάνει κυρίως: πίτες, σύνθετες τροφές, σιτηρά, αφυδατωμένα χόρτα, ξηρή σάρκα ζαχαρότευτλων, ιχθυάλευρα και κρεατάλευρα, γάλα και γαλακτοκομικά προϊόντα, μεταλλικά καρυκεύματα και προϊόντα για την προφύλαξη και τη συντήρηση τέτοιων τροφών.

Οι δαπάνες για εργασίες που πραγματοποιήθηκαν από επιχειρήσεις για την παραγωγή χονδροειδών ζωοτροφών, π.χ. αποθήκευση σε σιλό, εγγράφονται στον τίτλο 60 "εργασίες τρίτων".

Οι αυτοχρησιμοποιούμενες ζωοτροφές περιλαμβάνουν εμπορεύσιμα προϊόντα της εκμετάλλευσης (περιλαμβανομένων του γάλακτος και των γαλακτοκομικών προϊόντων, με εξαίρεση όμως του γάλακτος που θήλασαν μοσχάρια, το οποίο δεν υπολογίζεται), τα οποία χρησιμοποιούνται ως ζωοτροφές. Οι χορτοστρωμνές και τα άχυρα της εκμετάλλευσης δεν περιλαμβάνονται, παρά μόνον εφόσον αποτελούν εμπορεύσιμο προϊόν στην περιοχή κατά την εν λόγω χρήση.

Διακρίνονται οι ακόλουθοι τίτλοι:

Ζωοτροφές που αγοράστηκαν για:

64. Συμπυκνωμένες τροφές για χορτοφάγα (ιπποειδή, βοοειδή, προβατοειδή, αιγοειδή)

65. Ζωοτροφές χονδροειδείς για χορτοφάγα (ιπποειδή, βοοειδή, προβατοειδή, αιγοειδή)

66. Ζωοτροφές που αγοράστηκαν για χοιροειδή

67. Ζωοτροφές που αγοράσθηκαν για πουλερικά και άλλα μικρά ζώα

Τροφές αυτοχρησιμοποιούμενες για:

68. Χορτοφάγα (ιπποειδή, βοοειδή, προβατοειδή, αιγοειδή)

69. Χοιροειδή

70. Πουλερικά και άλλα μικρά ζώα

71. Άλλες ειδικές δαπάνες κτηνοτροφίας:

72. Σπόροι για σπορά και φυτά προς φύτευση αγορασθέντα

Σύνολο σπόρων για σπορά και φυτών προς φύτευση, περιλαμβανομένων κρομμύων, βολβών και κονδύλων, που προέρχονται από αγορά. Οι δαπάνες αγοράς δενδρυλίων και θάμνων για νέα φύτευση αποτελούν επένδυση και εμφανίζονται είτε στον τίτλο 96 (μόνιμες καλλιέργειες), είτε στον τίτλο 100 (δασικές εκτάσεις). Εν τούτοις, οι δαπάνες αγοράς δενδρυλίων και θάμνων για αναδάσωση μικρής σημασίας θεωρούνται επιβάρυνση της χρήσης και αναγράφονται στον παρόντα τίτλο, με εξαίρεση τις δαπάνες που αναφέρονται σε δάση συνδεόμενα με τη γεωργική εκμετάλλευση. Αυτά τα τελευταία αναγράφονται στον τίτλο 77 (ειδικά δασικά έξοδα).

Τα έξοδα που αντιστοιχούν στην προετοιμασία των σπόρων για σπορά (διαλογή, απολύμανση) περιλαμβάνονται επίσης σε αυτό τον τίτλο.

73. Σπόροι για σπορά και φυτά προς φύτευση αυτοχρησιμοποιούμενα

Σύνολο σπόρων για σπορά και φυτών προς φύτευση, περιλαμβανομένων κρομμύων, βολβών και κονδύλων, που προέρχονται από την εκμετάλλευση.

74. Λιπάσματα και βελτιωτικά του εδάφους

Το σύνολο των λιπασμάτων και των βελτιωτικών του εδάφους που έχουν αγοραστεί, περιλαμβανομένων της γεωμιγούς κόπρου, του προάνθρακος και της αγορασμένης κόπρου (δεν συμπεριλαμβάνεται η κόπρος που παράγεται στην εκμετάλλευση).

Τα λιπαντικά και τα βελτιωτικά εδάφους που χρησιμοποιούνται για δάση και που εντάσσονται στη γεωργική εκμετάλλευση αναγράφονται στον τίτλο 77 (ειδικές δαπάνες δασών).

75. Προϊόντα προστασίας των καλλιεργειών

Κάθε προϊόν που αγοράζεται για την προστασία των καλλιεργειών από παράσιτα και ασθένειες, πρώιμη άνθηση, κακοκαιρία κ.λπ. (εντομοκτόνα, αντικρυπτογαμικά, ζιζανιοκτόνα, δηλητηριασμένα δολώματα, πυροκρόταλα, αντιχαλαζικές οβίδες, ομίχλη κατά του παγετού κ.λπ.). Εάν οι εργασίες προστασίας των καλλιεργειών πραγματοποιούνται από επιχείρηση γεωργικών εργασιών και εφόσον το ποσό που αντιστοιχεί στα χρησιμοποιούμενα προϊόντα προστασίας δεν διαχωρίζεται, το συνολικό ποσό εγγράφεται στον τίτλο 60 "εργασίες εκ μέρους τρίτων".

Τα προϊόντα προστασίας των δασών που εντάσσονται στη γεωργική εκμετάλλευση αναγράφονται στον τίτλο 77 (ειδικές δαπάνες δασών).

76. Λοιπά ειδικά έξοδα καλλιέργειας (περιλαμβανομένων των λιβαδιών και των μόνιμων βοσκότοπων)

Κάθε έξοδο που έχει άμεση σχέση με τη φυτική παραγωγή εφόσον δεν αναγράφεται χωριστά σε άλλες κατηγορίες της επιβάρυνσης: συσκευασία, συνδετικά υλικά, σπάγκοι και σχοινιά, δαπάνες ανάλυσης εδαφών, δαπάνες ανταγωνισμού καλλιεργειών, πλαστικά καλύμματα (χρησιμοποιούμενα π.χ. στην καλλιέργεια της φράουλας), υλικό για τη διατήρηση και τη μεταποίηση φυτικών προϊόντων, έξοδα αποθήκευσης και συσκευασίας φυτικών προϊόντων της εκμετάλλευσης, που πραγματοποιούνται εκτός της εκμετάλλευσης, δαπάνες εμπορίας φυτικών προϊόντων της εκμετάλλευσης, ποσά που πληρώθηκαν για την αγορά ηρτημένης εσοδείας, τα οποία αντιστοιχούν με καλλιέργειες εμπορεύσιμες, ή για ευκαιριακή μίσθωση γης για χρονικό διάστημα μικρότερο του ενός έτους, η οποία προορίζεται για εμπορεύσιμες καλλιέργειες, ποσά ευκαιριακών και συμπληρωματικών αγορών για την παραγωγή φυτικών μεταποιημένων προϊόντων στην εκμετάλλευση (π.χ. σταφύλια για παραγωγή κρασιού), κ.λπ. Περιλαμβάνει επίσης τις δαπάνες βραχυχρόνιας μίσθωσης κτιρίων για την αποθήκευση εμπορεύσιμων καλλιεργειών.

77. Ειδικές δαπάνες δασών

Λίπασμα, προϊόντα προστασίας, διάφορα ειδικά έξοδα. Δεν συμπεριλαμβάνονται οι δαπάνες εργατικού δυναμικού, οι εργασίες από τρίτους και οι δαπάνες των γεωργικών μηχανημάτων. Αυτά αναγράφονται στις αντίστοιχες κατηγορίες επιβαρύνσεων.

78. Τρέχουσα συντήρηση κτιρίων και εγγείων βελτιώσεων

Συντήρηση για ενοικίαση κτιρίων της εκμετάλλευσης, συντήρηση των κατασκευών και των εγγείων βελτιώσεων, συμπεριλαμβανομένων των θερμοκηπίων, πλαισίων και στηριγμάτων. Η αγορά υλικών κατασκευής που προορίζεται για την τρέχουσα συντήρηση των κτιρίων θα αναγράφεται σε αυτόν τον τίτλο.

Οι αγορές υλικών κατασκευής που προορίζονται για νέες επενδύσεις θα αναγράφονται στη στήλη "επενδύσεις" των τίτλων 94 (γεωργικές γαίες και κτίρια εκμετάλλευσης), 97 (έγγειες βελτιώσεις) ή/και 98 (κτίρια εκμετάλλευσης).

Οι δαπάνες μεγάλων επισκευών που έχουν ως συνέπεια μια υπεραξία του ακινήτου (μεγάλη συντήρηση) δεν αναγράφονται σε αυτόν τον τίτλο, έστω κι αν τα έξοδα των εργασιών βαρύνουν τον ενοικιαστή (βλέπε επίσης οδηγίες περί καταβαλλομένου μισθώματος γης στον τίτλο 85). Αυτά τα έξοδα εμφανίζονται στον τίτλο 98 (Κτίρια της εκμετάλλευσης).

79. Ηλεκτρικό ρεύμα

Κατανάλωση ηλεκτρικού ρεύματος για τους σκοπούς της εκμετάλλευσης.

80. Καύσιμα γενικής χρήσης

Κατανάλωση καυσίμων για όλους τους σκοπούς της εκμετάλλευσης, περιλαμβανομένης της θέρμανσης των θερμοκηπίων (πλην των καυσίμων για μηχανήματα).

81. Νερό

Δαπάνες σύνδεσης με δίκτυο παροχής νερού και κατανάλωση νερού για όλους τους σκοπούς της εκμετάλλευσης, περιλαμβανομένου και του νερού για άρδευση. Τα καθαυτό έξοδα υδραυλικών εγκαταστάσεων θα αναφέρονται στις αντίστοιχες κατηγορίες: απόσβεση του εξοπλισμού, τρέχουσα συντήρηση εξοπλισμού, καύσιμα, ηλεκτρικό ρεύμα.

82. Ασφαλίσεις

Όλα τα ασφάλιστρα για κάλυψη κινδύνων της εκμετάλλευσης, όπως είναι η αστική ευθύνη του κατόχου εκμετάλλευσης, πυρκαϊά, πλημμύρα, ασφάλειες θνησιμότητας των ζώων και ζημιών στις καλλιέργειες, κ.λπ. με εξαίρεση τις πριμοδοτήσεις ασφαλείας για εργατικά ατυχήματα που αναφέρονται στον τίτλο 59. Περιλαμβάνονται τα ασφάλιστρα για τα κτίρια, μόνο εφόσον δεν έχουν εγγραφεί στον τίτλο 87.

83. Φόροι και φορολογικές επιβαρύνσεις της εκμετάλλευσης

Σύνολο φόρων, φορολογικών επιβαρύνσεων και εισφορών που αφορούν την εκμετάλλευση, περιλαμβανομένων και εκείνων που αναφέρονται στα μέτρα προστασίας του περιβάλλοντος, με εξαίρεση το ΦΠΑ και εκείνους που αναφέρονται στα έγγεια αγαθά και το εργατικό δυναμικό. Οι προσωπικοί φόροι του κατόχου της εκμετάλλευσης δεν θεωρούνται επιβαρύνσεις της εκμετάλλευσης. Κάθε δαπάνη που σχετίζεται άμεσα με τη ζωοπαραγωγή, εφόσον δεν καταχωρείται χωριστά σε άλλη κατηγορία επιβαρύνσεων: κτηνιατρικά έξοδα, φάρμακα, επιβαρύνσεις, τεχνητή γονιμοποίηση, ευνουχισμός, γαλακτοκομικός έλεγχος, συμμετοχή και εγγραφή στα γενεαλογικά βιβλία, απορρυπαντικά χρησιμοποιούμενα για τον καθαρισμό των μηχανών εκτροφής (π.χ. μηχανή αρμέγματος), συσκευασία κτηνοτροφικών προϊόντων, εφόδια για τη μεταποίηση κτηνοτροφικών προϊόντων, έξοδα αποθήκευσης ή συσκευασίας ζωικών προϊόντων της εκμετάλλευσης που διενεργούνται εκτός της εκμετάλλευσης, έξοδα εμπορίας ζωικών προϊόντων της εκμετάλλευσης, ποσά ευκαιριακών και συμπληρωματικών αγορών για την παραγωγή της εκμετάλλευσης, ζωικών προϊόντων (π.χ. γάλα) μεταποιημένων στην εκμετάλλευση κ.λπ. Περιλαμβάνει επίσης τις δαπάνες βραχυχρόνιας μίσθωσης κτιρίων για τη στέγαση ζώων ή για την αποθήκευση προϊόντων που σχετίζονται με αυτά.

84. Λοιπές γενικές δαπάνες της εκμετάλλευσης

Κάθε δαπάνη της εκμετάλλευσης που δεν αναφέρεται στους ανωτέρω τίτλους (λογιστικά βιβλία, έξοδα γραφείου και γραμματείας, τηλεφωνικά έξοδα, διάφορες εισφορές, συνδρομές κ.λπ.). Περιλαμβάνει επίσης τη βραχυχρόνια μίσθωση κτιρίων για γενικούς σκοπούς.

85. Καταβαλλόμενα ενοίκια

Καταβαλλόμενο μίσθωμα (σε χρήμα ή είδος) για γαίες και κτίρια τα οποία χρησιμοποιούνται επ' ενοικίω. Περιλαμβάνονται σε αυτή τη κατηγορία οι επιβαρύνσεις που καταβάλλονται από τον ενοικιαστή γης στο όνομα και για λογαριασμό του ιδιοκτήτη (π.χ. έγγειος φόρος και απόσβεση μεγάλων επισκευών, των οποίων η δαπάνη βάρυνε τον ενοικιαστή) και οι οποίες δεν μπορούν να εισπραχθούν από τον ενοικιαστή της γης. Μόνο οι δαπάνες για το τμήμα των οικημάτων και των άλλων μισθωμένων κτιρίων του αγροκτήματος που χρησιμοποιούνται για σκοπούς της εκμετάλλευσης καταχωρούνται. Δαπάνες μίσθωσης ποσοστώσεων μη σχετικών με τη γη καταχωρούνται επίσης στον πίνακα Μ και μεταφέρονται στον παρόντα κωδικό.

86. Κενή

87. Ασφάλεια κτηρίων της εκμετάλλευσης

Η πληροφορία αυτή είναι προαιρετική.

Ασφάλιστρα (πυρκαϊά, πλημμύρα, κ.λπ.) για τα ιδιόκτητα κτίρια, τα οποία σε περίπτωση αγρομίσθωσης καταβάλλονται από τον ιδιοκτήτη. Αν όλες οι ασφάλειες καλύπτονται από ένα ασφαλιστήριο, θα πρέπει να εκτιμηθεί το ποσοστό των ασφαλίστρων για τα κτίρια της εκμετάλλευσης.

88. Έγγειοι φόροι και σχετικές επιβαρύνσεις

Ύψος φόρων, φορολογικών επιβαρύνσεων και άλλων επιβαρύνσεων που βαρύνουν την ιδιοκτησία γης και κτιρίων της εκμετάλλευσης υπό καθεστώς άμεσης εκμετάλλευσης και επίμορτης αγροληψίας.

89. Σύνολο καταβαλλομένων τόκων και εξόδων δανειοληψίας

Τόκοι και οικονομικά έξοδα επί ξένου κεφαλαίου (δάνεια) τα οποία συνάπτονται για σκοπούς της εκμετάλλευσης. Η παροχή των πληροφοριών αυτών είναι υποχρεωτική.

Οι επιδοτήσεις των επιτοκίων δεν αφαιρούνται αλλά καταχωρούνται στον πίνακα Κ, τίτλος 114.

90. Καταβαλλόμενοι τόκοι και έξοδα δανείων τα οποία συνάπτονται για την απόκτηση (γαιών και κτιρίων)

Η πληροφορία αυτή είναι προαιρετική.

91. Εκ των οποίων: Καταβαλλόμενοι τόκοι και έξοδα δανείων τα οποία συνάπτονται για την απόκτηση γαιών

Η πληροφορία αυτή είναι προαιρετική.

92. Καταβαλλόμενοι τόκοι και έξοδα δανείων για χρηματοδότηση του κεφαλαίου εκμετάλλευσης (ζωικό κεφάλαιο, μηχανήματα και κυκλοφορούν κεφάλαιο) και επί χρεών

Η πληροφορία αυτή είναι προαιρετική.

93. Σύνολο επιβαρύνσεων

Άθροισμα των τίτλων 59 έως 89.

Η. ΕΓΓΕΙΟ ΚΕΦΑΛΑΙΟ, ΜΗΧΑΝΗΜΑΤΑ ΚΑΙ ΚΥΚΛΟΦΟΡΟΥΝ ΚΕΦΑΛΑΙΟ

Διακρίνονται οι ακόλουθοι τίτλοι:

94. Γεωργικές γαίες, φυτείες, κτίρια της εκμετάλλευσης και δικαιώματα

Άθροισμα των τίτλων 95 έως 99 που ακολουθούν. Οι τίτλοι 95, 97, 98 και 99 θα συμπληρωθούν, εφόσον τα αντίστοιχα δεδομένα παρέχονται από τα λογιστικά βιβλία.

95. Γεωργικές γαίες

Γεωργικές γαίες υπό καθεστώς άμεσης εκμετάλλευσης.

96. Μόνιμες καλλιέργειες

Σύνολο φυτειών (εξαιρουμένων των αλσών και δασών) που ανήκουν στον κάτοχο της εκμετάλλευσης, ανεξάρτητα από το καθεστώς εκμετάλλευσης των γαιών. Τα ποσά που καταχωρούνται σε αυτόν τον τίτλο υπόκεινται σε απόσβεση στη στήλη 7, θέση 316.

Νέες φυτεύσεις (μόνιμες καλλιέργειες που δεν έχουν αρχίσει ακόμη να παράγουν πλήρως) πρέπει να περιλαμβάνονται στις "επενδύσεις" (στήλη 4). Θα πρέπει επίσης να εγγραφούν στον πίνακα Λ, "απογραφή κατά τη λήξη" (στήλη 9) με τον κωδικό 159.

97. Έγγειες βελτιώσεις

Έγγειες βελτιώσεις (π.χ. περίβολοι, εγκαταστάσεις αποξήρανσης γαιών, σταθερός αρδευτικός εξοπλισμός) που ανήκουν στον κάτοχο της εκμετάλλευσης, ανεξάρτητα από το καθεστώς εκμετάλλευσης της γης. Τα ποσά που καταχωρούνται στη στήλη 7, θέση 324 υπόκεινται σε απόσβεση.

98. Κτίρια της εκμετάλλευσης

Κτίρια και κατασκευές που ανήκουν στον κάτοχο της εκμετάλλευσης, ανεξάρτητα από το καθεστώς εκμετάλλευσης των γαιών. Ο τίτλος συμπληρώνεται και τα ποσά που καταχωρούνται στη στήλη 7, θέση 332 υπόκειται σε απόσβεση.

99. Έξοδα εγκατάστασης, ποσοστώσεις και λοιπά δικαιώματα

Συμβολαιογραφικά έξοδα, έξοδα μεταγραφής κ.λπ. αναφερόμενα στην απόκτηση γεωργικών εγγείων αγαθών. Συναλλαγές που αφορούν την αγορά ή/και την πώληση ποσοτήτων δικαιωμάτων γαλακτοκομικών, ζαχαρότευτλων, καθώς και την εκχώρηση νομικών δικαιωμάτων και υποχρεώσεων, όπως η εκχώρηση ποσόστωσης ζωικού κεφαλαίου. Ποσοστώσεις/δικαιώματα εγγράφονται επίσης στον πίνακα Μ. Αποκλείονται οι δαπάνες απόκτησης δασικών εκτάσεων.

100. Δασικές εκτάσεις περιλαμβανομένης και της ιστάμενης ξυλείας

Δασικές εκτάσεις υπό καθεστώς αμέσου εκμετάλλευσης περιλαμβανόμενες στη γεωργική εκμετάλλευση καθώς και αντίστοιχα έξοδα εγκατάστασης.

101. Μηχανήματα και εξοπλισμός

Γεωργικοί ελκυστήρες, φρέζες, φορτηγά, ημιφορτηγά, αυτοκίνητα, βαρύς και ελαφρύς εξοπλισμός συμπεριλαμβανομένων εργαλείων αξίας άνω των 100 ευρώ.

102. Κυκλοφορούν κεφάλαιο

Το κυκλοφορούν κεφάλαιο αποτελείται από τα κατωτέρω στοιχεία:

α) αποθέματα: προϊόντα της εκμετάλλευσης και προμήθειες σε απόθεμα

β) λοιπό κυκλοφορούν κεφάλαιο:

- προκαταβολές σε καλλιέργειες (περιορίζονται στην αξία των λιπασμάτων, βελτιωτικών του εδάφους, των σπόρων προς σπορά και των φυτών προς φύτευση που ενσωματώνονται στις τρέχουσες καλλιέργειες, με εξαίρεση τα φυτά προς φύτευση μονίμων καλλιεργειών),

- γεωργική μερίδα (τίτλοι συμμετοχής σε συνεταιριστικούς ή άλλους οργανισμούς των οποίων τις υπηρεσίες χρησιμοποιεί η εκμετάλλευση),

- πιστώσεις:

- ρευστοποιήσιμες βραχυπρόθεσμες αξίες επί πωληθέντων προϊόντων, παρασχεθεισών υπηρεσιών και εκχωρήσεων παγίου ενεργητικού,

- καταβληθέντα ποσά, προκαταβολικά, για αγαθά και υπηρεσίες,

- διαθέσιμο ρευστό (στο ταμείο, σε τράπεζα, σε λογαριασμό ταχυδρομικών ταμιευτηρίων) απαραίτητο για τη λειτουργία της εκμετάλλευσης.

Οι τόκοι που εισπράττονται από τον τραπεζικό λογαριασμό αναγράφονται στον τίτλο 178.

Όταν δεν είναι δυνατό να καθοριστεί ακριβώς το ύψος του κυκλοφορούντος κεφαλαίου, εφαρμόζεται μια παγία εκτίμηση. Αυτή μπορεί να συνίσταται στην εκτίμηση του συνόλου των χρηματικών δαπανών (κωδικοί 59-82, 84, 87). Σε αυτή την περίπτωση τα ποσά του κυκλοφορούντος κεφαλαίου κατά την απογραφή της έναρξης ταυτίζονται με εκείνα της λήξης.

103. Σύνολο

Άθροισμα των τίτλων 94, 100, 101 και 102.

ΣΤΗΛΕΣ ΤΟΥ ΠΙΝΑΚΑ Η

Απογραφή κατά την έναρξη (στήλη 3)

Λογιστική αξία των αγαθών κατά την ημέρα της απογραφής. Για τα αγαθά που υπόκεινται σε απόσβεση (περιλαμβάνονται οι ενδεχόμενες μεγάλες επισκευές οι οποίες έχουν ήδη γίνει), η λογιστική αξία καθορίζεται με βάση τον εναπομένοντα χρόνο για την απόσβεση. Η λογιστική αξία υπολογίζεται επί της ιδίας βάσης, όπως και οι επενδύσεις, δηλαδή: η αξία αντικατάστασης.

Η αξία αντικατάστασης (αξία αγοράς ενός παρόμοιου καινούργιου αγαθού σε τρέχουσα τιμή) μπορεί να καθορισθεί είτε με βάση τις τρέχουσες τιμές, είτε με βάση το δείκτη τιμών (γενικό ή ειδικό) των οικείων αγαθών (εξοπλισμός, κτίρια, κ.λπ.).

Η γη εκτιμάται με βάση τις τιμές (καθαρές, χωρίς τα έξοδα εγκατάστασης) που εφαρμόζονται στην περιοχή για μη ενοικιαζόμενες γαίες στην ίδια κατάσταση και ποιότητα, οι οποίες αποτελούν αντικείμενο εμπορίας για γεωργικούς σκοπούς (οι εκτιμήσεις που υπολογίζονται, όταν γίνονται μεταβιβάσεις μεταξύ συγγενών, δεν λαμβάνονται υπόψη για τον καθορισμό της αξίας). Στη Γερμανία και στην Ιρλανδία η γη εκτιμάται με βάση την αξία χρησιμοποίησής της στη γεωργία. Αυτή η αξία αναγράφεται στο δελτίο εκμετάλλευσης. Οι σύνδεσμοι γνωστοποιούν στην Επιτροπή τη μέθοδο εκτίμησης της γης στα διάφορα διαμερίσματα, καθώς και τα διαθέσιμα στατιστικά στοιχεία στις αντίστοιχες αγοραστικές αξίες.

Ωστόσο, όταν τα έξοδα των ιδιωτικών αυτοκινήτων που αντιστοιχούν στη χρησιμοποίησή τους για σκοπούς της εκμετάλλευσης κατανέμονται μεταξύ των τίτλων 61 (τρέχουσα συντήρηση υλικού) και 62 (καύσιμα και λιπαντικά), η μερίδα της εκμετάλλευσης στην αξία αυτών των αυτοκινήτων περιλαμβάνεται στα μηχανήματα. Αντίθετα, στην περίπτωση που το κόστος χρησιμοποίησης των ιδιωτικών αυτοκινήτων για σκοπούς της εκμετάλλευσης υπολογίζεται με πάγιο τρόπο (βλέπε τίτλος 63), τα ιδιωτικά αυτοκίνητα δεν περιλαμβάνονται στα μηχανήματα.

Επενδύσεις (στήλη 4)

Ποσά αγορών, μεγάλων επισκευών και παραγωγής παγίου ενεργητικού κατά τη διάρκεια της χρήσης. Σε περίπτωση πριμοδοτήσεων και επιδοτήσεων των επενδύσεων, αναγράφεται στη στήλη 4 το ποσό, μη αφαιρουμένου του ποσού των πριμοδοτήσεων και επιδοτήσεων.

Οι αγορές ελαφρών μηχανών, καθώς και νεαρών δένδρων και θάμνων για αναφύτευση μικρής σημασίας δεν εμφανίζονται σε αυτές τις στήλες, αλλά περιλαμβάνονται στις επιβαρύνσεις της χρήσης (βλέπε τίτλος 61 "τρέχουσα συντήρηση μηχανών", τίτλος 72 "αγορασθέντες σπόροι προς σπορά και φυτά προς φύτευση", τίτλος 77 "ειδικά δασικά έξοδα").

Όταν η πληρωμή γίνεται επί πιστώσει, η εκτίμηση γίνεται με βάση την αξία τους τοις μετρητοίς.

Επιδοτήσεις επενδύσεων (στήλη 5)

Επιδοτήσεις που ελήφθησαν κατά τη διάρκεια της λογιστικής χρήσης. Μπορεί να περιλαμβάνονται επιδοτήσεις επενδύσεων των προηγούμενων λογιστικών χρήσεων.

Πωλήσεις (στήλη 6)

Συνολικές πωλήσεις αγαθών στη διάρκεια του έτους χρήσης.

Απόσβεση (στήλη 7)

Η απόσβεση αντιστοιχεί στη λογιστική διαπίστωση της πραγματικής υποτίμησης των αγαθών κατά τη διάρκεια της χρήσης. Μπορεί να καθορισθεί βάσει της αξίας αντικατάστασης (δηλαδή αξία καινούργια ενός παρόμοιου αγαθού σε τρέχουσα τιμή).

Απόσβεση φυτειών

Οι δαπάνες των φυτών προς φύτευση για μια νέα φυτεία αποτελούν επένδυση και αποσβήνονται.

Μόνο οι φυτείες που ανήκουν στον κάτοχο της εκμετάλλευσης (ανεξάρτητα από το καθεστώς εκμετάλλευσης της γης) αποσβήνονται.

>ΘΕΣΗ ΠΙΝΑΚΑ>

Απόσβεση κτιρίων εκμετάλλευσης, κατασκευών και εγγείων βελτιώσεων

Απόσβεση κτιρίων, κατασκευών (συμπεριλαμβάνονται θερμοκήπια και πλαίσια) και εγγείων βελτιώσεων, που ανήκουν στον κάτοχο της εκμετάλλευσης, ανεξάρτητα από το καθεστώς εκμετάλλευσης της γης.

>ΘΕΣΗ ΠΙΝΑΚΑ>

Απόσβεση μηχανημάτων και εξοπλισμού

Τα μηχανήματα που αποτελούν αντικείμενο απόσβεσης είναι εκείνα των οποίων η αξία σε καινούργιο είναι ανώτερη από, περίπου, 100 ευρώ. Τα μικρά μηχανήματα κατώτερης αξίας δεν λαμβάνονται υπόψη για απόσβεση. Οι αντίστοιχες αγορές υπολογίζονται άμεσα ως επιβαρύνσεις της χρήσης (τίτλος 61 "τρέχουσα συντήρηση μηχανημάτων και εξοπλισμού").

Οι μεγάλες επισκευές που έχουν ως συνέπεια μια ορισμένη υπερτίμηση των μηχανημάτων, συγκριτικά με την αξία τους πριν από την επισκευή, υπολογίζονται επίσης σε αυτό τον τίτλο, είτε ως αναπόσπαστο μέρος της απόσβεσης των μηχανημάτων ή του εξοπλισμού, όπου ενδεχομένως λαμβάνεται υπόψη η παράταση της ζωής των εν λόγω μηχανημάτων (χάρη στην εν λόγω επισκευή) είτε ως ετήσια μερίδα του ποσού της μεγάλης επισκευής, του ποσού τούτου κατανεμημένου σε πολλές διαδοχικές χρήσεις.

Το ετήσιο ποσό της απόσβεσης μπορεί να υπολογιστεί σύμφωνα με τη μέθοδο της γραμμικής απόσβεσης ή σύμφωνα με τη μέθοδο της φθίνουσας απόσβεσης.

Το ποσοστό απόσβεσης είναι συνάρτηση πολλών παραγόντων που εξαρτώνται κατά μεγάλο μέρος από τις ειδικές συνθήκες της περιφέρειας και της παραγωγής (βαθμός ετήσιας χρησιμοποίησης) αλλά επίσης και από την τεχνική πρόοδο.

Δεδομένου ότι η υποτίμηση ποικίλλει από περιφέρεια σε περιφέρεια, ακόμη μάλιστα και από εκμετάλλευση σε εκμετάλλευση, τα λογιστικά γραφεία έχουν τη δυνατότητα να επιλέξουν ποσοστά ανά μηχάνημα ή ανά αντικείμενο εξοπλισμού κατάλληλα σε σχέση με την κατάσταση της περιφέρειας ή της εκμετάλλευσης, με αντικειμενικό σκοπό να περιορισθεί, όσο το δυνατό, η αξία της πραγματικής υποτίμησης των μηχανημάτων.

>ΘΕΣΗ ΠΙΝΑΚΑ>

Απογραφή κατά τη λήξη (στήλη 8)

Λογιστική αξία των αγαθών κατά την απογραφή λήξης βάσει της αξίας αντικατάστασης.

Θ. ΔΑΝΕΙΑΚΗ ΚΑΤΑΣΤΑΣΗ

Τα ποσά που αναγράφονται εμφανίζουν το εναπομένον υπόλοιπο για την εξόφληση του δανείου, είναι δηλαδή το ποσό των συναφθέντων δανείων μετά την αφαίρεση των ήδη καταβληθέντων ποσών. Τα δάνεια υπό μορφή πιστωτικών τίτλων εκτιμώνται τοις μετρητοίς. Πρέπει να παρέχονται πληροφορίες τουλάχιστον σχετικά με τις θέσεις 374, 378, 382, 386, 390 και 394.

Διακρίνονται τα δάνεια ανάλογα με τη διάρκειά τους, δηλαδή:

104. Μακροπρόθεσμα και μεσοπρόθεσμα δάνεια

Συναφθέντα δάνεια, στο όνομα της εκμετάλλευσης, για διάρκεια ενός έτους και πλέον.

105. Βραχυπρόθεσμα δάνεια και χρέη

Συναφθέντα δάνεια, στο όνομα της εκμετάλλευσης, για χρονική διάρκεια κάτω του έτους, και καταβλητέα πραγματοποιηθέντα έξοδα.

106. Σύνολο δανείων και χρεών

Άθροισμα των τίτλων 104 και 105.

Εάν διατίθενται τα στοιχεία από τα λογιστικά βιβλία της εκμετάλλευσης, τα δάνεια διαχωρίζονται ανάλογα με τον προορισμό τους, δηλαδή:

- δάνεια για έγγειο κεφάλαιο (στήλες 2 και 6),

εκ των οποίων: δάνεια για αγορές γης (στήλες 3 και 7),

- δάνεια για κεφάλαιο εκμετάλλευσης (στήλες 4 και 8).

Το σύνολο αυτών των αναλυτικών δεδομένων αντιστοιχεί στο ποσό που εμφανίζεται στη στήλη 1 (συνολική απογραφή κατά την έναρξη) (= στήλες 2 + 4) και στήλη 5 (συνολική απογραφή κατά τη λήξη) (= στήλες 6 + 8).

Ι. ΦΟΡΟΣ ΠΡΟΣΤΙΘΕΜΕΝΗΣ ΑΞΙΑΣ (ΦΠΑ)

Τα στοιχεία σε νομισματική αξία που εμφανίζονται στο δελτίο εκμετάλλευσης εκφράζονται ανάλογα με το Κράτος μέλος:

- είτε χωρίς ΦΠΑ. Αυτή η μέθοδος θα εφαρμόζεται για όλες τις εκμεταλλεύσεις οι οποίες υπόκεινται στο κανονικό καθεστώς,

- είτε περιλαμβανομένου του ΦΠΑ. Τα κράτη μέλη στα οποία εφαρμόζεται αυτή η τελευταία μέθοδος παρέχουν κάθε χρόνο, με μηχανογραφικά μέσα που περιέχουν τα λογιστικά στοιχεία μιας χρήσης, τον κατάλογο των ποσοστών ΦΠΑ τα οποία εφαρμόζονται κατά τη διάρκεια της οικείας λογιστικής χρήσης, για καθένα από τα κονδύλια του δελτίου εκμετάλλευσης.

Στην περίπτωση των εκμεταλλεύσεων που υπόκεινται στο κανονικό καθεστώς ΦΠΑ, τίποτε δεν καταχωρείται στους τίτλους 108 έως 111. Το ίδιο ισχύει εάν οι αγορές και οι πωλήσεις που περιέχονται στο δελτίο της εκμετάλλευσης περιλαμβάνουν και τον ΦΠΑ.

Θα παρέχονται τα ακόλουθα στοιχεία για το ΦΠΑ:

107. Καθεστώς ΦΠΑ

>ΘΕΣΗ ΠΙΝΑΚΑ>

Υποδιαμέρισμα του καθεστώτος ΦΠΑ (Ισπανία, Γαλλία και Ιταλία μόνο)

>ΘΕΣΗ ΠΙΝΑΚΑ>

Τίτλοι 108 έως 111

Οι τίτλοι 108 έως 111 συμπληρώνονται μόνον εάν η εκμετάλλευση υπόκειται στο γεωργικό καθεστώς (ή σε παρόμοιο καθεστώς).

Το γεωργικό καθεστώς (ή παρόμοια καθεστώτα) στοχεύει να αποζημιώσει συνολικά για τον ΦΠΑ που καταβλήθηκε κατά την αγορά αγαθών και υπηρεσιών σε τρέχουσες τιμές και κατά τις επενδύσεις. Στην περίπτωση αυτή οι πωλήσεις και οι αγορές καταχωρούνται χωρίς ΦΠΑ.

108. ΦΠΑ επί των πωλήσεων

Εισπραχθείς ΦΠΑ κατά τη διάρκεια της χρήσης επί των πωληθέντων προϊόντων.

109. ΦΠΑ επί των αγορών

Καταβληθείς ΦΠΑ κατά τη διάρκεια της χρήσης επί των τρεχουσών αγορών αγαθών και υπηρεσιών. Στην Ιταλία αυτός ο τίτλος περιλαμβάνει επίσης το ΦΠΑ που καταβάλλεται στην εφορία, κατ' εφαρμογή του κριτηρίου των αναλογιών.

110. ΦΠΑ επί των επενδύσεων

Καταβληθείς ΦΠΑ κατά τη διάρκεια της χρήσης επί της αγοράς αγαθών που αντιστοιχούν σε μια επένδυση.

111. ΦΠΑ επιστρεφόμενος από την εφορία

Ποσό της πάγιας επιστροφής.

Κ. ΠΡΙΜΟΔΟΤΗΣΕΙΣ ΚΑΙ ΕΠΙΔΟΤΗΣΕΙΣ

Οι πριμοδοτήσεις και οι επιδοτήσεις που αναγράφονται στους τίτλους 112 έως 118 είναι εκείνες που χορηγούνται από δημόσια ταμεία, με εξαίρεση τις πριμοδοτήσεις και επιδοτήσεις των επενδύσεων που αναγράφονται στους τίτλους 94 έως 103.

112. Πριμοδοτήσεις και επιδοτήσεις με εξαίρεση τις πριμοδοτήσεις και επιδοτήσεις των δαπανών και της αγοράς ζώων

Ποσό των πριμοδοτήσεων και επιδοτήσεων που έχουν εισπραχθεί ή για τις οποίες έχει θεσπιστεί δικαίωμα, για τις κατηγορίες ζωικού κεφαλαίου (τίτλοι 22 έως 50), των προϊόντων (τίτλοι 120 έως 313 και υπότιτλοι) και άλλες ενισχύσεις που έχουν εισπραχθεί ή πρόκειται να εισπραχθούν, εξαιρουμένων των ενισχύσεων για τις δαπάνες και την αγορά ζώων. Κάθε καταχώριση αναφέρεται σε ζωικό κεφάλαιο, εκτάσεις ή προϊόντα της εκμετάλλευσης κατά τη διάρκεια της λογιστικής χρήσης.

113. Εκ των οποίων: λεπτομερή στοιχεία του συνολικού ποσού που αναγράφεται στον τίτλο 112

1. Κατηγορίες ζωικού κεφαλαίου (τίτλοι 22 έως 50) εξαιρουμένων των επιδοτήσεων για βοοειδή του κωδικού 700 κατωτέρω.

2. Προϊόντα (τίτλοι 120 έως 313 και υπότιτλοι) εξαιρουμένων των πληρωμών βάσει της έκταση του κωδικού 600 κατωτέρω.

3. Ειδικοί κωδικοί που προβλέπονται στον ακόλουθο κατάλογο:

- Ο κωδικός 600 αντιστοιχεί στο συνολικό ποσό των πληρωμών βάσει της έκτασης για τους παραγωγούς ορισμένων αροτραίων καλλιεργειών, βάσει του κανονισμού (ΕΚ) αριθ. 1251/1999, περιλαμβανομένων των πληρωμών για προσωρινή παύση της καλλιέργειας. Το συνολικό αυτό ποσό και η αναλυτική κατανομή του εγγράφονται επίσης στον πίνακα Ν.

- Ο κωδικός 700 αντιστοιχεί στο συνολικό ποσό των άμεσων πληρωμών στο πλαίσιο της κοινής οργάνωσης των αγορών στον τομέα του βοείου κρέατος βάσει του κανονισμού (ΕΚ) αριθ. 1254/1999. Το συνολικό αυτό ποσό και η αναλυτική κατανομή του εγγράφονται επίσης στον πίνακα Ν.

- Ο κωδικός 800 αντιστοιχεί στις άμεσες ενισχύσεις για τις μεθόδους γεωργικής παραγωγής που αποβλέπουν στην προστασία του περιβάλλοντος και τη διατήρηση του φυσικού χώρου.

- Ο κωδικός 810 αντιστοιχεί στα ποσά που καταβάλλονται στους γεωργούς που υπόκεινται σε περιορισμούς όσον αφορά τις γεωργικές δραστηριότητες σε περιοχές που υπόκεινται σε περιβαλλοντικούς περιορισμούς (άρθρο 16 του κανονισμού (ΕΚ) αριθ. 1257/1999).

- Ο κωδικός 820 αντιστοιχεί στις εξισωτικές αποζημιώσεις στις μειονεκτικές περιοχές (άρθρο 14 του κανονισμού (ΕΚ) αριθ. 1257/1999).

- Ο κωδικός 900 αντιστοιχεί στη στήριξη που παρέχεται για την αναδάσωση γεωργικής γης.

- Ο κωδικός 910 αντιστοιχεί σε άλλες ενισχύσεις στη δασοκομία.

- Ο κωδικός 951 αντιστοιχεί στις πριμοδοτήσεις και επιδοτήσεις για την παραγωγή ζωικών προϊόντων που δεν περιλαμβάνονται στους προηγούμενους κωδικούς.

- Ο κωδικός 952 αντιστοιχεί στις πριμοδοτήσεις και επιδοτήσεις στις καλλιέργειες που δεν περιλαμβάνονται στους προηγούμενους κωδικούς.

- Ο κωδικός 953 αντιστοιχεί στις πριμοδοτήσεις και επιδοτήσεις για την αγροτική ανάπτυξη που δεν περιλαμβάνονται στους προηγούμενους κωδικούς.

- Ο κωδικός 998 αντιστοιχεί στις πληρωμές σε περίπτωση φυσικών καταστροφών, στην αντιστάθμιση από τις δημόσιες αρχές των ζημιών όσον αφορά την παραγωγή ή τα μέσα παραγωγής. (Οι αποζημιώσεις από ιδιωτικές ασφαλίσεις αναγράφονται στον τίτλο 181 του πίνακα Λ).

- Ο κωδικός 999 αντιστοιχεί στις πριμοδοτήσεις και επιδοτήσεις έκτακτου χαρακτήρα (π.χ. γεωργονομισματική αντιστάθμιση). Λαμβανομένου υπόψη του έκτακτου χαρακτήρα τους, οι πληρωμές καταχωρούνται βάσει των ποσών που έχουν ήδη καταβληθεί.

- Οι κωδικοί 1052 και 2052 αντιστοιχούν στις αντισταθμίσεις για την παύση της παραγωγής γάλακτος. Οι ετήσιες πληρωμές καταχωρούνται με τον κωδικό 1052, οι εφάπαξ καταβολές με τον κωδικό 2052.

- Ο κωδικός 950 χρησιμοποιείται για τις επιδοτήσεις γενικού χαρακτήρα που δεν είναι δυνατόν να καταχωρηθούν σε κάποια δραστηριότητα (και δεν αντιστοιχούν σε κανένα από τους προηγούμενους κωδικούς).

114. Πριμοδοτήσεις και επιδοτήσεις των δαπανών

Ποσό των πριμοδοτήσεων και επιδοτήσεων που αφορούν τις δαπάνες (τίτλοι 59 έως 92).

115. Εκ των οποίων: αναλυτική κατανομή του συνολικού ποσού για τον τίτλο 114 βάσει της κατηγορίας δαπανών (τίτλοι 59 έως 92).

116. Πριμοδοτήσεις και επιδοτήσεις για την αγορά ζώων

Ποσό των πριμοδοτήσεων και επιδοτήσεων για την αγορά ζώων (στήλη 1 των τίτλων 51 έως 58).

117. Εκ των οποίων: αναλυτική κατανομή του συνολικού ποσού για τον τίτλο 116 σύμφωνα με την κατηγορία ζωικού κεφαλαίου (τίτλοι 51 έως 58).

118. Σύνολο πριμοδοτήσεων και επιδοτήσεων

Ποσό των τίτλων 112, 114 και 116.

Λ. ΠΑΡΑΓΩΓΗ (εξαιρουμένου του ζωικού κεφαλαίου)

Για ορισμένα προϊόντα, οι τίτλοι υποδιαιρούνται σε υπότιτλους. Στις περιπτώσεις αυτές οι πληροφορίες για τις στήλες 4 έως 10 αναγράφονται και στους υπότιτλους και στους αντίστοιχους τίτλους. Στην περίπτωση αυτή, το σύνολο των υποτίτλων καταχωρείται στον αντίστοιχο τίτλο (υπό ορισμένες προϋποθέσεις).

Οι καλλιέργειες σε εκτάσεις υπό καθεστώς προσωρινής παύσης της καλλιέργειας πρέπει να καταχωρούνται χωριστά σύμφωνα με τον κανονισμό (ΕΚ) αριθ. 1251/1999. Χωριστά καταχωρούνται επίσης οι καλλιέργειες που είναι συγχρόνως αρδευόμενες και μη αρδευόμενες.

Τα στοιχεία που αφορούν την ηρτημένη εσοδεία καταχωρούνται στον αντίστοιχο τίτλο με εξαίρεση την έκταση, η οποία δεν καταχωρείται. Το ίδιο ισχύει και στην περίπτωση καλλιεργειών σε εκτάσεις που έχουν μισθωθεί για χρονικό διάστημα μικρότερο του ενός έτους σε περιστασιακή βάση (ευκαιριακή ενοικίαση).

Α. ΚΑΛΛΙΕΡΓΕΙΕΣ

Σιτηρά

Τα σιτηρά που προορίζονται για ενσίρωση δεν περιλαμβάνονται στα προϊόντα που απαριθμούνται στους τίτλους 120 έως 128 κατωτέρω. Τα σιτηρά αυτά καταχωρούνται στους τίτλους 326 "Κτηνοτροφικός αραβόσιτος" και 327 "άλλα σιτηρά προς ενσίρωση". Το κεχρί, οι ποικιλίες τριτικάλ, το φαγόπυρο το εδώδιμο και το σόργο, με εξαίρεση το κτηνοτροφικό σόργο καταχωρούνται στον τίτλο 128 "Λοιπά σιτηρά". Το κτηνοτροφικό σόργο καταχωρείται στον τίτλο 145 "Λοιπά κτηνοτροφικά φυτά".

Οι σπόροι προς σπορά καταχωρούνται στους τίτλους 120 έως 128.

120. Μαλακός σίτος και όλυρα

121. Σκληρός σίτος

122. Σίκαλη (περιλαμβανομένου του σμιγού)

123. Κριθή

124. Βρώμη

125. Μίγματα θερινών σιτηρών

126. Αραβόσιτος-καρπός (περιλαμβανομένου του υγρού αραβόσιτου)

127. Όρυζα

128. Λοιπά σιτηρά

Λοιπές υπαίθριες καλλιέργειες

129. Πρωτεϊνούχες καλλιέργειες

Το σύνολο των πρωτεϊνούχων φυτών που καλλιεργούνται για τους σπόρους τους, συμπεριλαμβανομένων των σπόρων για σπορά και των μιγμάτων οσπρίων και σιτηρών. Εξαιρούνται τα ψυχανθή που συγκομίζονται πράσινα, π.χ. μηδική η ήμερη, τα οποία καταχωρούνται στον τίτλο 145 λοιπά κτηνοτροφικά φυτά, τα ελαιοπρωτεϊνούχα φυτά, (π.χ. σόγια) τα οποία καταχωρούνται στον τίτλο 132 ελαιούχα φυτά ποώδη και τα ψυχανθή που καλλιεργούνται ως λαχανικά, τα οποία καταχωρούνται στους τίτλους 136, 137 ή 138.

Υπότιτλοι του τίτλου 129 (πρωτεϊνούχα φυτά):

360. Μπιζέλια, κουκιά και γλυκά λούπινα

361. Φακές, ρεβίθια και βίκος

330. Άλλα πρωτεϊνούχα φυτά

130. Γεώμηλα (περιλαμβανομένων των πρώιμων και των σπόρων για σπορά).

Υπότιτλοι του τίτλου 130 (γεώμηλα):

Λεπτομερή στοιχεία παρέχονται εφόσον υπάρχουν στα λογιστικά βιβλία της εκμετάλλευσης.

362. Γεώμηλα για παραγωγή αμύλου

363. Λοιπά γεώμηλα

131. Ζαχαρότευτλα (εξαιρουμένων των σπόρων για σπορά)

132. Ελαιούχα φυτά ποώδη (περιλαμβάνονται σπόροι για σπορά).

Υπότιτλοι του τίτλου 132 (ελαιούχα φυτά ποώδη):

331. Κράμβη

332. Ηλίανθος

333. Σόγια

364. Λινάρι εκτός του κλωστικού (αν υπάρχουν στοιχεία στα λογιστικά βιβλία της εκμετάλλευσης)

334. Λοιπά (συμπεριλαμβάνονται: λινάρι εκτός του κλωστικού αν δεν αναφέρεται στον υπότιτλο 364, ρίκινος ο κοινός, σουσάμι, αραχίδες, σινάπι, παπαρούνα και άλλα ελαιούχα φυτά).

133. Λυκίσκος (δεν περιλαμβάνονται οι σπόροι για σπορά).

134. Καπνός (δεν περιλαμβάνονται οι σπόροι για σπορά).

Υπότιτλοι του τίτλου 134 (καπνός):

Οι υπότιτλοι αντιστοιχούν στις ομάδες ποικιλιών που ορίζονται από τον κανονισμό (ΕΟΚ) αριθ. 2075/92 του Συμβουλίου (ΕΕ L 215 της 30.7.1992, σ. 70), σχετικά με την κοινή οργάνωση της αγοράς στον τομέα του ακατέργαστου καπνού και κυρίως από το άρθρο 2. Λεπτομερή στοιχεία παρέχονται εφόσον υπάρχουν στα λογιστικά βιβλία της εκμετάλλευσης.

365. Flue-cured (περιλαμβανόμενες ποικιλίες: Virginia, Virginia D και τα υβρίδιά της και Bright)

366. Light air-cured (περιλαμβανόμενες ποικιλίες: Burley, Badischer Burley και τα υβρίδιά της και Maryland).

367. Dark air-cured (περιλαμβανόμενες ποικιλίες: Badischer Geudertheimer, Pereg, Korso, Paraguay και τα υβρίδιά της, Dragon πράσινη και τα υβρίδιά της, Philippin, Petit Grammont (Flobecq), Semois, Appelterre, Nijkerk, Misionero και τα υβρίδιά της, Rio Grande και τα υβρίδιά της, Forchheimer Havana Iic, Nostrano del Brenta, Resistente 142, Goyano, Geudertheimer και τα υβρίδιά της, Beneventano, Brasile Selvaggio και παρεμφερείς ποικιλίες, Burley που έχουν υποστεί ζύμωση και Ηavana).

368. Fire-curred (περιλαμβανόμενες ποικιλίες: Kentucky και τα υβρίδιά της, Moro di Cori και Salento).

369. Sun-cured (περιλαμβανόμενες ποικιλίες: Xanthi-Υαkα, Perustitza, Samsun, Erzegovina και παρεμφερείς ποικιλίες, Μυρωδάτα Σμύρνης, Τραπεζούς και, μη κλασσικά Kaba Koulak, Τσεμπέλια και Μαύρα).

370. Μπασμάς (περιλαμβανόμενες ποικιλίες: Μπασμάς).

371. Κατερίνη (περιλαμβανόμενες ποικιλίες: Κατερίνη και παρεμφερείς ποικιλίες).

372. Kaba-Koulak (περιλαμβανόμενες ποικιλίες: Ελασσόνα, Μυρωδάτα Αγρινίου και Ζιχνομυρωδάτα).

135. Λοιπά βιομηχανικά φυτά (δεν περιλαμβάνονται σπόροι για σπορά).

Περιλαμβάνονται επίσης το βαμβάκι ή το σακχαροκάλαμο, το κλωστικό λινάρι και η κάνναβη.

Υπότιτλοι του τίτλου 135 (άλλα βιομηχανικά φυτά):

345. Φαρμακευτικά φυτά, καρυκεύματα, αρωματικά φυτά και μπαχαρικά, στα οποία περιλαμβάνεται το τσάι, ο καφές και το κιχώριο

346. Σακχαροκάλαμο

347. Βαμβάκι: η παραγωγή για τη λογιστική χρήση (στήλη 5) αναγράφεται σε βάρος (100 χιλιόγραμμα) σύσπορου βάμβακος, δηλαδή ακατέργαστες ίνες.

373. Κλωστικό λινάρι (αν υπάρχουν στοιχεία στα βιβλία της εκμετάλλευσης).

374. Κάνναβη (αν υπάρχουν στοιχεία στα λογιστικά βιβλία της εκμετάλλευσης)

348. Λοιπά βιομηχανικά φυτά. Συμπεριλαμβάνονται το κλωστικό λινάρι και η κάνναβη, αν δεν αναφέρονται στους υποτίτλους 373 και 374.

Λαχανικά και μονοετείς οπωροφόρες καλλιέργειες

136. Νωπά λαχανικά, πεπόνια, και φράουλες καλλιεργούμενες στην ύπαιθρο: καλλιέργειες που συμμετέχουν σε αμειψισπορά με γεωργικές καλλιέργειες - περιλαμβανομένου του ανανά και του γλυκού αραβοσίτου.

137. Νωπά λαχανικά, πεπόνια, και φράουλες καλλιεργούμενες στην ύπαιθρο: καλλιέργειες που συμμετέχουν σε αμειψισπορά με άλλες κηπευτικές καλλιέργειες και οι οποίες χαρακτηρίζονται από γρήγορη εναλλαγή και συνεχή σχεδόν κατάληψη της έκτασης και από πολλές συγκομιδές κάθε χρόνο, συμπεριλαμβανομένου του ανανά και του γλυκού αραβοσίτου.

138. Νωπά λαχανικά, πεπόνια, φράουλες υπό κάλυψη (συμπεριλαμβάνεται ο ανανάς και ο γλυκός αραβόσιτος): καλλιέργειες που γίνονται στο σύνολο ή κατά το μεγαλύτερο μέρος του βλαστικού κύκλου υπό κάλυψη (θερμοκήπια, σταθερά πλαίσια, θερμαινόμενες πλαστικές σήραγγες). Δεν θεωρούνται καλλιέργειες θερμοκηπίου οι καλλιέργειες κάτω από πλαστικές σήραγγες μη θερμαινόμενες. Σε περίπτωση θερμοκηπίων με ορόφους υπολογίζεται μόνο η βασική έκταση.

Υπότιτλοι των τίτλων 136, 137 και 138 (λαχανικά και μονοετείς οπωροφόρες καλλιέργειες):

Τα προϊόντα καταχωρούνται στους υπότιτλους, ανεξαρτήτως της χρήσης τους στη συνέχεια (κατανάλωση σε νωπή μορφή, σε ξηρή μορφή, μεταποιημένα, σε κονσέρβες, κ.λπ.). Λεπτομερή στοιχεία παρέχονται εφόσον υπάρχουν στα λογιστικά βιβλία της εκμετάλλευσης.

335. Λάχανα, κουνουπίδια, μπρόκολα, κ.λπ.

336. Λαχανικά με φύλλα (πράσα, σπανάκι, μαρούλι, κ.λπ.).

337. Ντομάτες.

375. Γλυκός αραβόσιτος (αν υπάρχουν στοιχεία στα λογιστικά βιβλία της εκμετάλλευσης)

338. Λαχανικά που καλλιεργούνται για τον καρπό ή τα άνθη τους, πλην της ντομάτας, (κολοκυθάκια, μελιτζάνες, αγγουράκια, αγκινάρες, πιπεριές, κ.λπ.). Συμπεριλαμβάνεται επίσης ο γλυκός αραβόσιτος εφόσον δεν έχει καταχωρηθεί στον τίτλο 375.

339. Λαχανικά που καλλιεργούνται για τις ρίζες τους, τους βολβούς τους ή τους κονδύλους τους (εκτός από τα γεώμηλα)

340. Λοβοφόρα λαχανικά (μπιζέλια, φασόλια, κ.λπ., εκτός από τις φακές και τα ρεβίθια).

341. Φρούτα μονοετών φυτών (φράουλες, πεπόνια, καρπούζια, ανανάδες, κ.λπ.).

139. Μανιτάρια: η συνολική επιφάνεια των διαδοχικών στρωμάτων (βασική έκταση αριθμό πλήρων συγκομιδών) αναφέρεται σε τετραγωνικά μέτρα. Η επιφάνεια αυτή δεν υπολογίζεται στο σύνολο (τίτλος 183).

Άνθη και καλλωπιστικά φυτά

140. Άνθη και καλλωπιστικά φυτά σε καλλιέργεια υπαίθρου (δεν περιλαμβάνονται τα φυτώρια) (βασική έκταση).

141. Άνθη και καλλωπιστικά φυτά υπό κάλυψη (βασική έκταση).

Υπότιτλοι των τίτλων 140 και 141 (Άνθη και καλλωπιστικά φυτά):

Λεπτομερή στοιχεία παρέχονται εφόσον υπάρχουν στα λογιστικά βιβλία της εκμετάλλευσης.

342. Βολβοί, κρόμμυα και κόνδυλοι.

343. Άνθη και μπουμπούκια ανθέων.

344. Ανθοφόρα φυτά και καλλωπιστικά φυτά.

Σπόροι για σπορά

142. Σπόροι για σπορά χόρτου (αγροστώδη και κτηνοτροφικά φυτά).

143. Λοιποί σπόροι για σπορά (σπόροι για σπορά κηπευτικών, σπόροι για σπορά και φυτά αροτραίων καλλιεργειών, με εξαίρεση τα σιτηρά, τα όσπρια, τα γεώμηλα, τα ελαιούχα φυτά και τους σπόρους για σπορά χόρτου).

Κτηνοτροφικά φυτά και γαίες υπό αγρανάπαυση

144. Σκαλιστικά κτηνοτροφικά φυτά (κτηνοτροφικά τεύτλα, γογγύλια Σουηδίας, κτηνοτροφικά καρότα και γογγύλια, τεύτλα ημισακχαρούχα, λοιπά σκαλιστικά κτηνοτροφικά φυτά) (εξαιρούνται οι σπόροι για σπορά).

145. Λοιπά κτηνοτροφικά φυτά

Το σύνολο των κτηνοτροφικών ποωδών καλλιεργειών που συμμετέχουν σε αμειψισπορά και καταλαμβάνουν την ίδια έκταση κατά ένα χρονικό διάστημα κάτω των πέντε ετών, με εξαίρεση την καλλιέργεια χορτονομής.

Υπότιτλοι του τίτλου 145 (λοιπά κτηνοτροφικά φυτά):

326. Κτηνοτροφικός αραβόσιτος (ενσίρωσης)

327. Λοιπά σιτηρά ενσίρωσης

328. Λοιπά κτηνοτροφικά φυτά

146. Γαίες υπό καθεστώς προσωρινής παύσης καλλιέργειας: εκτάσεις στις οποίες εφαρμόζεται ένα σύστημα εναλλαγής χρήσης της γης, ανεξάρτητα από το αν καλλιεργούνται ή όχι, οι οποίες δεν παρέχουν καμία εσοδεία καθ' όλη τη διάρκεια της λογιστικής χρήσης. Οι εκτάσεις υπό προσωρινή παύση καλλιέργειας βάσει του κανονισμού (ΕΚ) αριθ. 1251/1999, οι οποίες δεν καλλιεργούνται, πρέπει επίσης να καταχωρούνται. Αυτό αφορά επίσης τις εκτάσεις υπό προσωρινή παύση της καλλιέργειας με χορτοκάλυψη. Οι εκτάσεις που τελούν υπό προσωρινή παύση της καλλιέργειας αλλά στις οποίες καλλιεργούνται μη εδώδιμα φυτά σύμφωνα με τον κανονισμό (ΕΚ) αριθ. 1251/1999, καταχωρούνται στον αντίστοιχο τίτλο καλλιέργειας με τον κωδικό "Τύπος καλλιέργειας" 8 ή 9.

147. Εποχιακά λιβάδια: λιβάδια σπαρμένα σε αρόσιμη γη τα οποία προορίζονται για κτηνοτροφικές καλλιέργειες διάρκειας κάτω των πέντε ετών. Περιλαμβάνονται επίσης οι εκτάσεις κάτω του ενός έτους. Το ποσό από την πώληση χόρτου και άχυρου που προέρχεται από αυτή την έκταση αναφέρεται στον παρόντα τίτλο.

148. Λοιπές αροτραίες καλλιέργειες που δεν περιλαμβάνονται στους τίτλους 120 έως 147 ή στους προαναφερθέντες υπότιτλους.

149. Μισθωμένη γη σε τρίτους έτοιμη για σπορά, περιλαμβανομένης και της γης που διατίθεται στο προσωπικό υπό μορφή παροχής σε είδος.

150. Λιβάδια και μόνιμοι βοσκότοποι: χρησιμοποιούμενη γεωργική έκταση, καλλιεργούμενη εκτός αμειψισποράς, η οποία προορίζεται κατά μόνιμο τρόπο (για χρονική διάρκεια άνω των πέντε ετών) για κτηνοτροφικές ποώδεις καλλιέργειες, είτε πρόκειται για χόρτο από σπορά είτε για αυτοφυές, γενικώς λιπαινόμενο και καλλιεργούμενο. Το ποσό από την πώληση χόρτου και άχυρου που προέρχεται από αυτή την έκταση αναφέρεται στον παρόντα τίτλο.

151. Άγονοι βοσκότοποι: γενικώς φτωχά λιβάδια μη λιπαινόμενα και μη καλλιεργούμενα ακόμη και αν έχουν θαμνώδη βλάστηση.

Μόνιμες καλλιέργειες

152. Φυτείες οπωροφόρων δένδρων.

Περιλαμβάνονται επίσης τα τροπικά και υποτροπικά φρούτα και οι μπανάνες αλλά όχι οι μόνιμες καλλιέργειες υπό κάλυψη οι οποίες αναγράφονται στον τίτλο 156.

Υπότιτλοι του τίτλου 152 (φυτείες οπωροφόρων δένδρων και φρούτα):

Τα φρούτα ταξινομούνται στους υπότιτλους αυτούς ανεξαρτήτως της χρήσης τους στη συνέχεια (κατανάλωση σε νωπή μορφή, ξήρανση, μεταποίηση, κονσερβοποίηση, κ.λπ.)

349. Φρούτα με σπέρματα: Μήλα, αχλάδια, κ.λπ. εκτός από τις σταφίδες (υπότιτλος 291) και τα επιτραπέζια σταφύλια (υπότιτλος 285).

350. Φρούτα με πυρήνα: δαμάσκηνα, ροδάκινα, βερίκοκα, κεράσια, κ.λπ., με εξαίρεση τις επιτραπέζιες ελιές (υπότιτλος 281).

351. Καρποί με κέλυφος: καρύδια, φουντούκια, αμύγδαλα, κάστανα, κ.λπ.

352. Μικρά φρούτα και χαμοκέρασα: φραγκοστάφυλα, σμέουρα, σύκα κ.λπ. (δεν περιλαμβάνονται οι φράουλες, τα πεπόνια και οι ανανάδες: τίτλοι 136, 137 και 138).

353. Τροπικά και υποτροπικά φρούτα: μπανάνες, αβοκάντο, μάγκος, καρποί παπάγια, κ.λπ.

153. Φυτείες εσπεριδοειδών

Υπότιτλοι του τίτλου 153 (Φυτείες εσπεριδοειδών):

354. Πορτοκάλια

355. Tangerines, μανταρίνια, κλημεντίνες και παρόμοια μικρά φρούτα

356. Λεμόνια

357. Λοιπά εσπεριδοειδή

154. Ελαιώνες

Υπότιτλοι του τίτλου 154 (Ελαιώνες):

281. Επιτραπέζιες ελιές

282. Ελαιόκαρπος για την παραγωγή ελαιολάδου όταν πωλείται ως καρπός

283. Ελαιόλαδο

284. Λοιπά ελαιοκομικά υποπροϊόντα

155. Άμπελοι

Υπότιτλοι του τίτλου 155 (Άμπελοι):

285. Επιτραπέζια σταφύλια

286. Οινοποιήσιμα σταφύλια για την παραγωγή οίνου ποιότητας

287. Οινοποιήσιμα σταφύλια για την παραγωγή επιτραπέζιου οίνου και άλλων οίνων (εκτός από τους οίνους ποιότητας).

288. Διάφορα προϊόντα αμπελοκαλλιέργειας: γλεύκος, χυμός, μιστέλια, αποστάγματα, όξος κ.λπ., εφόσον παράγονται στην εκμετάλλευση.

289. Οίνος ποιότητας

290. Επιτραπέζιος οίνος και άλλοι οίνοι (εκτός από τους οίνους ποιότητας).

291. Σταφίδες

304. Υποπροϊόντα της οινοποίησης (στέμφυλα, οινολάσπη)

156. Μόνιμες καλλιέργειες υπό κάλυψη

157. Φυτώρια: περιλαμβάνονται τα φυτώρια αμπέλων αλλά δεν περιλαμβάνονται τα δασικά φυτώρια που βρίσκονται σε δάσος και προορίζονται για τις ανάγκες της εκμετάλλευσης.

158. Λοιπές μόνιμες καλλιέργειες (λυγαριές, καλάμια, μπαμπού, ιτιές, κ.λπ.).

159. Ανάπτυξη των νεαρών φυτειών η οποία εκτιμάται βάσει του κόστους των μέσων παραγωγής που χρησιμοποιήθηκαν (λαμβάνονται υπόψη μόνο οι φυτείες που δεν έχουν ακόμη φτάσει στο στάδιο της πλήρους παραγωγής). Το ποσό αυτό εγγράφεται επίσης στις επενδύσεις (στήλη 4) για τον τίτλο 96 "μόνιμες καλλιέργειες" (πίνακας Η)

Άλλα φυτικά προϊόντα

160. Μεταποιημένα προϊόντα από καλλιέργειες της εκμετάλλευσης που δεν αναφέρονται χωριστά: περιλαμβάνεται το οινόπνευμα από γεωργικά προϊόντα εκτός των σταφυλιών, ο μηλίτης, ο απίτης, ή άλλα.

161. Υποπροϊόντα φυτικών προϊόντων (εξαιρούνται τα υποπροϊόντα αμπελοκαλλιέργειας και ελαιοκομίας)

Υπότιτλοι του τίτλου 161 (υποπροϊόντα φυτικών προϊόντων):

Παρέχονται λεπτομερή στοιχεία αν υπάρχουν στα λογιστικά βιβλία.

299. Άχυρο.

300. Λαιμοί ζαχαρότευτλων.

301. Λοιπά φυτικά υποπροϊόντα

Β. ΖΩΙΚΑ ΠΡΟΪΟΝΤΑ

162. Γάλα αγελάδας

163. Γαλακτοκομικά προϊόντα από αγελάδα

164. Γάλα προβάτων

165. Γάλα από αιγοειδή

166. Έριο

167. Γαλακτοκομικά προϊόντα από πρόβατα.

168. Γαλακτοκομικά προϊόντα από αιγοειδή

169. Αυγά όρνιθας

170. Λοιπά ζωικά προϊόντα (πωληθείσα κόπρος, δικαιώματα οχείας, αυγά πλην όρνιθας, κ.λπ.).

313. Μέλι και προϊόντα μελισσοκομίας: μέλι, υδρόμελι και άλλα προϊόντα και υποπροϊόντα της μελισσοκομίας εκφραζόμενα, εφόσον είναι δυνατό, σε 100 κιλά ισοδύναμου μελιού.

171. Εκτροφή με συμβόλαια (με σύμβαση)

Έσοδα από εκτροφή με συμβόλαια, υπό όρους τέτοιους ώστε η δραστηριότητα αυτή να αντιστοιχεί ουσιαστικά με την παροχή υπηρεσιών εκ μέρους του κατόχου της εκμετάλλευσης, ο οποίος όμως δεν αναλαμβάνει τον οικονομικό κίνδυνο που κανονικά συνδέεται με την εκτροφή ή την πάχυνση των ζώων.

Υπότιτλοι του τίτλου 171 (εκτροφή με σύμβαση):

Λεπτομερή στοιχεία παρέχονται εφόσον υπάρχουν στα λογιστικά βιβλία της εκμετάλλευσης.

307. Βοοειδή με σύμβαση

308. Προβατοειδή ή/και αιγοειδή με σύμβαση.

309. Χοίροι με σύμβαση

310. Πουλερικά με σύμβαση

311. Λοιπά ζώα με σύμβαση

Γ. ΔΑΣΟΚΟΜΙΑ

173. Δασώδης έκταση

Έκταση που καλύπτεται από άλση και δάση, περιλαμβανομένων και των δασικών φυτωρίων που βρίσκονται σε δάση καθώς και των περιοχών που έχουν φυτευτεί με λεύκες. Τα μεμονωμένα δένδρα, τα δένδρα σε μικρές ομάδες και εκείνα σε ευθεία γραμμή δεν περιλαμβάνονται στις δασώδεις εκτάσεις. Η έκτασή τους υπάγεται στην όμορη έκταση. Υπολογίζονται τα άλση και τα δάση τα οποία διαχειρίζεται ο κάτοχος της εκμετάλλευσης, συντηρούνται από το εργατικό δυναμικό της γεωργικής εκμετάλλευσης ή/και των οποίων τα προϊόντα χρησιμοποιούνται για σκοπούς της γεωργικής εκμετάλλευσης.

174. Πωλήσεις υλοτομημένης ξυλείας: ποσό από πωλήσεις υλοτομημένης ξυλείας κατά τη διάρκεια της χρήσης, περιλαμβανομένης και της αυτοχρησιμοποίησης

175. Πωλήσεις ιστάμενης ξυλείας: ποσό από τις πωλήσεις ιστάμενης ξυλείας κατά τη διάρκεια της λογιστικής χρήσης

176. Λοιπά δασικά προϊόντα: ποσό από τις πωλήσεις δασικών προϊόντων πλην ξυλείας (φελλός, ρητίνη κ.λπ.).

Δ. ΛΟΙΠΑ ΠΡΟΪΟΝΤΑ

172. Έσοδα από ευκαιριακή εκμίσθωση κτηνοτροφικών εκτάσεων και περιστασιακή εκτροφή ζώων.

177. Εργασίες για λογαριασμό τρίτων, περιλαμβανομένης και της εκμίσθωσης εξοπλισμού.

178. Τόκοι επί των διαθέσιμων ρευστών στον τραπεζικό λογαριασμό του κατόχου της εκμετάλλευσης, τα οποία είναι προορισμένα για τη λειτουργία της εκμετάλλευσης. Ο τίτλος αυτός μένει κενός αν το κυκλοφορούν κεφάλαιο έχει καθοριστεί κατά πάγιο τρόπο (βλέπε επίσης τις οδηγίες περί κυκλοφορούντος κεφαλαίου, τίτλος 102).

179. Σε περίπτωση που ο αγροτικός τουρισμός υπεισέρχεται στις δραστηριότητες της γεωργικής εκμετάλλευσης κατά τρόπο που είναι πρακτικά αδύνατο να διαχωριστεί η δραστηριότητα αυτή από τη γεωργική εκμετάλλευση αυτή καθαυτή και όπου, για τον λόγο αυτό, οι σχετικές δαπάνες και το εργατικό δυναμικό περιλαμβάνονται στους αντίστοιχους τίτλους, τα έσοδα από τη δραστηριότητα αυτή αναφέρονται στον τίτλο αυτό. Τα έσοδα περιλαμβάνουν τα μισθώματα που καταβάλλουν οι τουρίστες (εγκαταστάσεις κάμπινγκ, αγροτικά καταλύματα, ιππασία, κυνήγι, ψάρεμα, κ.λπ.).

180. Διόρθωση των εσόδων που αφορούν την προηγούμενη χρήση: ποσά που έχουν εισπραχθεί κατά τη διάρκεια της (τρέχουσας) χρήσης, τα οποία αφορούν παρελθούσες χρήσεις και δεν έχουν περιληφθεί στις πιστώσεις των αντιστοίχων χρήσεων. Όμως οι πριμοδοτήσεις, επιδοτήσεις και άμεσες ενισχύσεις για τα προϊόντα, τα ζώα, τις εκτάσεις, τα έξοδα και τις καταστροφές καταχωρούνται αποκλειστικά στην τρέχουσα λογιστική χρήση, στους τίτλους 112 έως 119 και για τις παρελθούσες λογιστικές χρήσεις στο πεδίο με αριθμό 483.

181. Λοιπά προϊόντα και έσοδα που δεν απαριθμούνται ανωτέρω: αξία για στέγαση μισθωτών η οποία εκφράζεται σε αξία για μίσθωμα και σε αξία για μίσθωμα σε είδος (υπολογισμένη στο κόστος), παραγωγή παγίων στοιχείων ενεργητικού (εκτιμώμενη αξία για το σύνολο των εξόδων παραγωγής παγίων στοιχείων ενεργητικού τα οποία περιλαμβάνονται στις τρέχουσες δαπάνες της εκμετάλλευσης: βλέπε γενικοί ορισμοί και οδηγίες, στοιχείο β), αποζημιώσεις οι οποίες εισπράττονται και δεν μπορούν να καταλογιστούν σε συγκεκριμένα προϊόντα ή να αφαιρεθούν από τις δαπάνες, κ.λπ.

182. Λοιπές εκτάσεις και η παραγωγή τους

Ο τίτλος 182 καλύπτει όλες τις λοιπές εκτάσεις, οικογενειακό κήπο, έδαφος κατειλημμένο από κτίρια, δρόμους, περιοχές για ζώα, έλη κ.λπ.

183. Σύνολο: σύνολο των προηγούμενων τίτλων 120 έως 182 και 313.

Εντούτοις, το σύνολο των εκτάσεων δεν περιλαμβάνει τις εκτάσεις που χρησιμοποιούνται για διαδοχικές καλλιέργειες και μανιτάρια. Συνεπώς, το σύνολο των εκτάσεων αντιπροσωπεύει τη συνολική έκταση της εκμετάλλευσης.

ΣΤΗΛΕΣ ΤΟΥ ΠΙΝΑΚΑ Λ

Προϊόντα (στήλη 1)

Τα προϊόντα αναφέρονται με τη σειρά των αριθμών που εκτίθενται ανωτέρω.

Τύπος καλλιέργειας (στήλη 2)

Ακολουθούν οι τύποι των καλλιεργειών και οι αντίστοιχοι κωδικοί:

Κωδικός 0: Ο κωδικός αυτός χρησιμοποιείται στην περίπτωση των ζωικών προϊόντων, των μεταποιημένων προϊόντων, αποθεμάτων και υποπροϊόντων.

Α. Υπαίθριες καλλιέργειες (περιλαμβάνονται τα νωπά λαχανικά, τα πεπόνια και οι φράουλες που συμμετέχουν σε αμειψισπορά δεν περιλαμβάνονται οι καλλιέργειες σε εκτάσεις που έχουν τεθεί υπό προσωρινή παύση της καλλιέργειας σύμφωνα με τον κανονισμό (ΕΚ) αριθ. 1251/1999).

Κωδικός 1: Μη αρδευόμενες κύριες καλλιέργειες

Οι κύριες καλλιέργειες περιλαμβάνουν:

- τις μοναδικές καλλιέργειες, δηλ. τις καλλιέργειες που είναι οι μόνες οι οποίες εφαρμόζονται σε μια δεδομένη έκταση κατά τη διάρκεια της οικείας χρήσης,

- τις μικτές καλλιέργειες: καλλιέργειες που σπέρνονται, συντηρούνται και συλλέγονται ταυτόχρονα και των οποίων το προϊόν εμφανίζεται μικτό,

- μεταξύ των καλλιεργειών που εφαρμόζονται διαδοχικά κατά τη διάρκεια της χρήσης σε μια δεδομένη έκταση, εκείνη που καλύπτει το έδαφος κατά το μεγαλύτερο χρονικό διάστημα.

Κωδικός 2: Μη αρδευόμενες συνδυασμένες καλλιέργειες

Καλλιέργειες που γίνονται ταυτόχρονα κατά τη διάρκεια μιας συγκεκριμένης περιόδου πάνω στην ίδια γη και που δίνουν κανονικά, κάθε μία, μία ξεχωριστή εσοδεία κατά τη διάρκεια της χρήσης. Η ανωτέρω συνολική έκταση κατανέμεται μεταξύ καθεμιάς των σχετικών καλλιεργειών, ανάλογα με την έκταση που πράγματι καταλαμβάνεται από κάθε μία από αυτές.

Κωδικός 3: Μη αρδευόμενες δευτερεύουσες διαδοχικές καλλιέργειες

Καλλιέργειες που εφαρμόζονται διαδοχικά κατά τη διάρκεια της χρήσης σε μια δεδομένη έκταση και οι οποίες δεν θεωρούνται ως κύρια καλλιέργεια.

Κωδικός 6: Αρδευόμενες κύριες ή συνδυασμένες καλλιέργειες

Κωδικός 7: Αρδευόμενες δευτερεύουσες διαδοχικές καλλιέργειες

Μια καλλιέργεια θεωρείται ότι αρδεύεται όταν της παρέχεται συνήθως νερό με τεχνητά μέσα.

Οι δύο αυτοί τύποι καλλιέργειας αναφέρονται αν υπάρχουν διαθέσιμα στοιχεία στα λογιστικά βιβλία της εκμετάλλευσης.

Β. Υπαίθριες κηπευτικές καλλιέργειες

Κωδικός 4: Νωπά λαχανικά, πεπόνια, και φράουλες καλλιεργούμενες στην ύπαιθρο (βλέπε τίτλο 137) και άνθη και καλλωπιστικά φυτά σε καλλιέργεια υπαίθρου (βλέπε τίτλο 140).

Γ. Καλλιέργειες υπό κάλυψη

Κωδικός 5: Νωπά λαχανικά, πεπόνια, φράουλες υπό κάλυψη (βλέπε τίτλο 138), άνθη και καλλωπιστικά φυτά υπό κάλυψη (ετήσια και πολυετή) (βλέπε τίτλο 141), μόνιμες καλλιέργειες υπό κάλυψη (βλέπε τίτλο 156). Εάν χρειαστεί, επίσης τίτλους 143, 285 και 157.

Δ. Καλλιέργειες σε εκτάσεις υπό καθεστώς προσωρινής παύσης της καλλιέργειας σύμφωνα με τον κανονισμό (ΕΚ) αριθ. 1251/1999

Κωδικός 8: Μη αρδευόμενες καλλιέργειες σε εκτάσεις υπό καθεστώς προσωρινής παύσης της καλλιέργειας

Κωδικός 9: Αρδευόμενες καλλιέργειες σε εκτάσεις υπό καθεστώς προσωρινής παύσης της καλλιέργειας

Ελλείποντα στοιχεία (στήλη 3)

Κωδικός 0: Ο κωδικός 0 καταχωρείται όταν δεν ελλείπουν στοιχεία.

Κωδικός 1: Ο κωδικός 1 καταχωρείται όταν δεν αναφέρεται η έκταση μιας καλλιέργειας (βλέπε στήλη 4), π.χ. στην περίπτωση πωλήσεων προϊόντων εμπορευσίμων καλλιεργειών που αγοράστηκαν ως ηρτημένη εσοδεία, ή προέρχονται από εκτάσεις που έχουν εκμισθωθεί για περίοδο κάτω του 1 έτους και στην περίπτωση παραγωγής που προέρχεται από μεταποίηση αγορασμένων φυτικών ή ζωικών προϊόντων.

Κωδικός 2: Ο κωδικός 2 καταχωρείται στην περίπτωση καλλιεργειών επί συμβάσει, όταν οι όροι πώλησης δεν επιτρέπουν να αναφέρεται η φυσική παραγωγή (στήλη 5).

Κωδικός 3: Ο κωδικός 3 καταχωρείται στην περίπτωση καλλιεργειών που δεν είναι επί συμβάσει, όταν οι όροι πώλησης δεν επιτρέπουν να αναφέρεται η φυσική παραγωγή (στήλη 5).

Κωδικός 4: Ο κωδικός 4 καταχωρείται όταν ελλείπουν τα δύο προαναφερθέντα στοιχεία (έκταση και φυσική παραγωγή).

Κωδικός 8: Ο κωδικός 8 καταχωρείται στην περίπτωση του κωδικού προϊόντος 146, για τις εκτάσεις υπό προσωρινή παύση καλλιέργειας βάσει του κανονισμού (ΕΚ) αριθ. 1251/1999 και οι οποίες δεν καλλιεργούνται (περιλαμβανομένων εκείνων με χορτοκάλυψη).

Έκταση (στήλη 4)

Η έκταση αναφέρεται σε τετραγωνικά δεκάμετρα (100 τετραγωνικά δεκάμετρα = 1 εκτάριο), με εξαίρεση την έκταση που διατίθεται για την καλλιέργεια μανιταριών (τίτλος 139) η οποία αναφέρεται σε τετραγωνικά μέτρα. Η έκταση που διατίθεται για την καλλιέργεια μανιταριών δεν περιλαμβάνεται στη συνολική έκταση (βλέπε τίτλο 183).

Η έκταση που αντιστοιχεί σε κάθε φυτικό προϊόν αναγράφεται στη στήλη αυτή, εκτός από την περίπτωση των υποπροϊόντων (τίτλοι 161, 284, 299 έως 301 και 304) και ορισμένων μεταποιημένων προϊόντων (τίτλοι 160, και 288). Τα προϊόντα που λαμβάνονται από τη μεταποίηση αγορασμένων φυτικών προϊόντων και τα προϊόντα εμπορεύσιμων καλλιεργειών που αγοράζονται ως ηρτημένη εσοδεία, ή προέρχονται από εκτάσεις που έχουν εκμισθωθεί για περίοδο κάτω του 1 έτους αναγράφονται χωρίς να αναφέρεται η έκταση. Ο κωδικός 1 αναγράφεται στη στήλη 3 (ελλείπον στοιχείο).

Για τους υπότιτλους που αφορούν τα νωπά λαχανικά, τα πεπόνια και τις φράουλες (335 έως 341), τα άνθη και καλλωπιστικά φυτά (τίτλοι 342 έως 344), σε κηπευτική καλλιέργεια υπαίθρου ή υπό κάλυψη, αναφέρεται η έκταση που διατέθηκε πραγματικά για την εν λόγω καλλιέργεια (βασική έκταση). Παράδειγμα: αν στην ίδια έκταση 1 εκταρίου κηπευτικών καλλιεργειών υπαίθρου, καλλιεργήθηκαν ραφανίδες και στη συνέχεια πράσα, η βασική έκταση που πρέπει να αναγραφεί στον τίτλο 137 είναι 1 εκτάριο και η καλλιεργήσιμη έκταση είναι 2 φορές από 1 εκτάριο, και πρέπει να αναγραφεί στους τίτλους 339 και 336 αντιστοίχως. Αν η πληροφορία αυτή δεν είναι διαθέσιμη στα λογιστικά βιβλία της εκμετάλλευσης, αναγράφεται ο κωδικός 1 στη στήλη 3 (ελλείπον στοιχείο).

Παραγωγή κατά τη διάρκεια της λογιστικής χρήσης (στήλη 5)

Ποσότητες φυτικών και ζωικών προϊόντων που έχουν παραχθεί κατά τη διάρκεια της λογιστικής χρήσης (ενδεχόμενες απώλειες στους αγρούς ή στο αγρόκτημα δεν λαμβάνονται υπόψη). Οι ποσότητες αυτές αναφέρονται για τα κύρια προϊόντα της εκμετάλλευσης (εκτός των υποπροϊόντων).

Οι ποσότητες αναφέρονται σε 100 κιλά με εξαίρεση τα αυγά (τίτλος 169), τα οποία αναφέρονται σε χιλιάδες και τον οίνο και τα συναφή προϊόντα (τίτλοι 286 έως 290), τα οποία εκφράζονται σε εκατόλιτρα. Όσον αφορά το γάλα, αναφέρεται η ποσότητα υγρού γάλακτος που παρήχθη, ανεξάρτητα από τη μορφή (κρέμα, βούτυρο, τυρί, κ.λπ.) με την οποία πωλήθηκε, αυτοκαταναλώθηκε, αυτοχρησιμοποιήθηκε ή αποτέλεσε το αντικείμενο παροχών σε είδος. Το θηλαζόμενο γάλα δεν περιλαμβάνεται στην παραγωγή.

Όταν οι συνθήκες πώλησης δεν επιτρέπουν τον ακριβή προσδιορισμό της παραγωγής σε 100 λίτρα (βλέπε πωλήσεις ηρτημένων εσοδειών και καλλιέργειες με συμβόλαια), καταχωρείται ο κωδικός 2 στη στήλη 3 (ελλείπον στοιχείο) για τις καλλιέργειες με συμβόλαια και κωδικός 3 για τις υπόλοιπες περιπτώσεις.

Απογραφή κατά την έναρξη (στήλη 6)

Αξία των αποθεμάτων προϊόντων (σε αποθήκη) κατά την έναρξη της λογιστικής χρήσης. Η αποτίμηση των προϊόντων γίνεται βάσει των τιμών στη θύρα της εκμετάλλευσης κατά την ημέρα της απογραφής.

Πωλήσεις (στήλη 7)

Συνολική αξία των πωλήσεων (ανεξάρτητα από το αν το ποσό εισπράχθηκε ή όχι κατά τη διάρκεια της λογιστικής χρήσης) προϊόντων που υπήρχαν σε απόθεμα κατά την έναρξη της λογιστικής χρήσης ή/και συγκομίστηκαν κατά τη διάρκ